text:
Projektkeyp
14.12.2005
Privatpersónur keypir frá einum vinnurekandi eini hús ella íbúð - men húsini eru enn bert at finna á pappírinum ella eru kanska í gerð.
Hvussu er støða tín sum keypari ella vit kunnu siga brúkari, tá her jú snýr seg um sølu frá vinnurekandi til privata brúkaran.
Brúkaraverjulóggáva er ongin á økinum her í Føroyum, tá snýr seg um fasta ogn. Heldur ikki tá snýr seg um projektkeyp, sum setir enn størri krøv til brúkaraverju herundir serliga rættin at gera mishalds- og mangulskrøv galdandi. Slík finst eitt nú í Danmark, men hjálpir onki hjá okkum.
Projektkeyp kann lættliga gerast ein syrgilig søga fyri keyparan og sjálvandi fyri seljaran eisini, um ikki alt gongur sum ætlað: Seljarin, megnar ikki uppgávuna, leverancur er seinkaðar ellar skeivar, avtalur við undirentreprenørar eru ógreiðar, pengatrot v.m.
Í Danmark eru nógv sum bert hava vánaligar royndir av projektkeypi og fleiri eru, sum hveppa seg við at keypa hús, sum enn bert eru á tekniborðinum og vilja tey heldur hava eina íbúð ella eini hús, sum tey kunnu síggja og kanna og fáa leverað skjótt.
Hvat er projektkeyp. Hvar liggja vandarnir fyri teg sum keypara?
Stutt kann sigast:
a. Keypir tú eini liðug hús/íbúð, ella
b. Keypir tú í veruleikanum bert ein part av einum jarðarstykki, og annars keypir eina arbeiðstøku, so at tú gerst byggiharri til restina av byggjaríinum, so at seljarin í veruleikanum er arbeiðstakari tín. Jú, so er, um sáttmálin hevur orðingina, at "arbeiðið verður gjørt fyri fremmanda rokning".
Viðmerking: Munurin er, at gerst tú eigari, og altso byggiharri, er tað ein avtala um eina arbeiðstøku tú ger, og "seljarin" er tá entreprenørurin, sum átekur sær at byggja sambært byggisáttmála tykkara millum. Hesin byggisáttmáli eigur at vera orðaður so, at entreprenørurin er einasti sáttmálapartur tín, og so, at entreprenørurin heftir mótvegis undirveitarum sínum og at hesir eru tær óviðkomandi.
Um seljarin biður teg undirkriva eina fulltrú um, at hann kann gera bindandi avtalur tína vegna við undirveitarar hansara, so hevur tú ikki bara ein sáttmálapart men fleiri. Tá bindir tú teg beinleiðis mótvegis undirveitarar uppá treytir, tú ikki hevur møguleika at vita nakað um, tí hesir ikki eru nevndir í byggisáttmálanum tú ger við entreprenørin. Men eru trætur við undirveitarar, er tú beinleiðis partur í málinum.
Ger tú hin vegin avtalu um at keypa eina lidna ogn, gerst tú eigari fyrrenn ognin er klár til leveringar og yvirtøku, men eisini her er vandi fyri við sáttmálaavtalum at binda seg meiri enn væl er.
Henda mannagond við at tú gerst eigari beinanvegin, og sostatt byggiharri, er ógvuliga vanlig í Føroyum júst nú, m.a. orsakað av mvg reglum.
-
Tú má eisini gera tær greitt hvat tú keypir, hvat innihaldið í avtaluni er. Yvirletur tú alt byggjaríið til ein entreprenør at handla tína vegna "sambært fulltrú" grundað á eitt projekt, sum enn bert er á pappírinum, so er avgerandi, at arbeiðstakarin hevur greiðar og tryggar avtalur niður í minstu detalju við undirleverandørarnar, eins og tú eisini má tryggja tær kvalitetin av tí, sum keypt verður. Neyðugt er við nágreiniligum skjalatilfari, har støddir verða nevndar so nágreiniliga sum gjørligt, t.d. m2 støddir, og er hetta ikki minst galdandi fyri uttanduraøki og felagsøki, og annars har fyrivarni verður tikið um arbeiðir, sum seinni skulu gerast.
Viðmerking: Uppgávan arbeiðstakarin átekur sær er stór og krevur nógv fyrireikandi og administrativt arbeiði og góða stýring og eitt minsta krav er, at gott og nágreiniligt skjalatilfar fyriliggur, áðrenn avtalað verður undirskrivað. Hetta er tað einasta tú hevur at halda teg til seinni: tekningar og skrivligar frágreiðingar.
-
Tú má ansa eftir, og tryggja tær, at tú ikki rindar fyri nakað, tú ikki fær - og at tú ikki bindir teg til at rinda meir enn keypsupphæddina.
-
Tú skal ikki rinda pening til seljaran, fyrrenn hesin hevur uppfylt sín part av avtaluni. Tú skal ei heldur deponeranakran pening á nakrari konto hjá seljaranum, tí hesir kunnu skjótt gerast drúgvir at bíða eftir, eitt nú tá ósemjur eru, eins og vandi eisini kann vera fyri teimum, um seljarin fer á húsagang.
-
Tú skal sjálvandi ikki umframt at rinda fæstan keypsprís binda teg til at rinda nakra rentu til seljaran í byggitíðini.
-
Seljarin fær nóg góða trygd frá tær sum keypara, um tú veitir eina vælorðaða bankatrygdvið klausuli um leysgeving, evt. við eini evstu tíðarfreist, har tú kann leysgeva garantiin. Eisini her eru góðar vegleiðandi reglur at finna í AB 92 um lutvísa rindan so hvørt sum arbeiði líður fram, um ynski skuldi verið um slíkan framferðarhátt.
- Tú skal tryggja tær trygd frá seljaranum - eins og tú veitir seljaranum trygd fyri keypi tínum.
- Seljarin skal veita
eina bankatrygd beinleiðis mótvegis tær, sum skal tryggja teg
fíggjarliga, um arbeiðið steðgar upp orsakað av seljarans pengamangli,
og annars vera trygd fyri endurgjaldskrøv orsakað av seinkingum, brekum og ikki hildnum avtalum.Umframt at trygdin skal nágreiniliga orðast í sáttmálanum tykkara
millum, skal tú herumframt tryggja tær at fáa bankatrygdina beinleiðis
váttaða frá bankanum. Tað
er ikki nóg mikið at seljarin vísir á eina samlaða trygd fyri alt
byggjaríið, so leingi handilin verður gjørdur við teg sum einstakling
og ikki sum lim í eigarafelagi við greiðum viðtøkum um ognar- og
heftilsisviðurskifti
- Sáttmálin eigur at vera avbalanceraður og greiður, og hædd skal takast fyri mishaldi frá báðum síðum bæði seljara og keypara, tað verið seg fyri manglar, seinkingar, uppsteðging í arbeiðinum, skeivar leveringar, peningatrot v.m.
Viðmerking: So leingi marknaðurin er seljarans er ikki altíð lætt hjá einstaklinginum at seta krøv mótvegis vinnulivinum, og viðhvørt kann støðan gerast eitt val um at geva seg undir treytirnar seljarans ella halda seg burtur. Í øllum førum er klókt at fáa sær innlit í, hvat ein avtala kann hava við sær, áðrenn ein velur at skriva undir.
-
Mangulsgjøgnumgongd.
-
Áðrenn keypspeningurin verður útgoldin, skal byggjaríið gjøgnumgangast, og ansast skal eftir, at peningur verður afturhildin til brekini eru rættað. Hetta er m.a. tað seljarans trygd skal nýtast til.
-
Ansast skal eisini eftir at ein ikki undirskrivar eina avtalu um, at ein fráskrivar sær rættin at vísa á brek, ein ikki legði til merkis beinanvegin.
-
Tú kann ikki taka teg aftur, um tú angrar handilin
-
Tú hevur vanliga bundið teg og kann ikki taka teg aftur, uttan so at hetta er sambært ásetingum í sáttmálanum, eitt nú tí tíðarfreistin fyri at seljarin skal veita endaligt skeytið ikki er lokin. Hin vegin eigur tú at hava møguleikan at víðariselja ? um onkur er, sum vil yvirtaka sáttmálan uppá somu treytir sum tú.
-
Sáttmálin skal vera so greiður, at ivi ikki er um, nær seljarin hevur skildu at veita endaligt skeyti. Gerst keyparin byggiharri beinanvegin, so er keyparin í veruleikanum longu eigari, og greitt skal tí framganga, nær seljarin hevur skyldu at veita endaligt skeyti.
Hvør hevur orðað sáttmálan?
Eitt sáttmálauppskot gjørt av seljaranum uttan samráð við keyparapartin, er altíð orðað so, at seljarans áhugamál eru tikin framum keyparaáhugamálini. Í summum førum í ódámiligan stóran mun.
Sáttmálauppskotini telja ofta fleiri síður, og einstaklingur, sum ikki hevur innlit í sáttmálagerð og løgfrøði hevur ikki stóran møguleika at meta um, hvørt innihaldið er nøktandi ella ikki ella at síggja, hvar fellurnar eru. Tað kann lættliga gerast dýrt ikki at ráðføra seg við sakkønan áðrenn undirskriving. Krónurnar til ráðgevan kunnu skjótt verða vunnar innaftur við einum betri og tryggari sáttmála.
Samband
Turið Debes Hentze
Djúpagilsvegur 14
FO-188 Hoyvík
tlf. 519700
tdh@hentze.fo


c: text/html

text:
Í dag møttust vit í Smyrjibreyðsbúðini í Steinatúni í Havn, at gera klárt til Q&A í Filmsfelagnum mikukvøldið, tá nýggi filmurin Dreymar við havið verður frumsýndur í Havnar Bio.
Frá vinstru á myndini síggjast leikstjórin Sakaris Stórá, síðan høvuðsleikararnir Helena Heðinsdóttir, ið er Ragna, og Juliett Nattestad, sum er Ester í nýggja filminum, sum byggir á søgu hjá Marjun Syderbø Kjelnæs.
Útselt er til frumsýningina í Filmsfelagnum, men fleiri sýningar verða næstu dagarnar. Eisini er ætlanin at hava skúlasýningar í Havnar Bio.
Stuttfilmarnir hjá Sakaris Stórá, Passasjeren (2009), Summarnátt (2012) og Vetrarmorgun (2013), kunnu síggjast á undirvísingarportalinum Snar.
Gleðið tykkum til ein spennandi, viðkomandi og spildurnýggjan føroyskan biograffilm Dreymar við havið (Sakaris Stórá Føroyar 2017 80 min).

robotstxt: allowed

filter: keep


text:
Leygardagurin á Summar Festivalinum skuldi eftir æltan verið ein stór veitsla við nøkrum av teimum allar bestu føroysku tónleikanøvnum og stórum útlendskum nøvnum sum Kim Wilde, Bryan Rice og Amy Diamond. Men áðrenn veitslan veruliga kom í gongd gjørdist vindurin so ógvisligur, at festivalurin avlýsti endabrakið.
Amy Diamond gjørdist síðsta navn, ið spældi á metstóra pallinum á Vágsbøi. Tá unga norska poppstjørnan fór av pallinum, varð avgerð tikin um, at vindurin var ov nógvur at halda fram. Vindurin lá beint inn í pallin. Hóast talan var um ein stóran og tungan pall, virkaði dúkurin sum eitt segl. Tí varð mett, at trygt var ikki at halda fram.
Meðan Petur Háberg fór á pallin í FLAGS-teltinum, varð avgerð tikin um, eisini at lata lítla uttandurða pallin á torginum aftur.
Boðað var frá, at tiltakið helt fram við nýggjari skerdari skrá í FLAGS-teltinum og í KÍ-høllini. M.a var ætlanin, at Kim Wilde skuldi á pall í KÍ-høllini, og at Bryan Rice skuldi á pall í FLAGS-teltinum.
Hvirla tók matteltið
Men áðrenn broytta skráin fór av bakkastokkið, hetta var umleið klokkan 18, tók ein ógvislig hvirla stóra mat- og skeinkiteltið, ið var sett upp á vegnum við Vágsbø. Hóast fólk var í teltinum og á økinum framman fyri tað, fingu hesi bert smávegis snuddir.
Eitt nú breyt ein kameramaður hjá Sjónvarpinum eitt rivjabein, men flest øll sluppu við skelkinum.Vágsbøur sá øgiligur út, við restum av teltinum, búffum, pizza-eskjum og nógvum øðrum óruddi.
Fyrireikararnir søgdu, at hvirlan, ið tók teltið, kom heilt óvart á teir.
– Vit hava havt samband við veðurmenn allan dag og hava fingið at vita, at vit kundu rokna við upp til 18 metur um sekundi, og tað átti teltið at hildið til. Men handan hvirlan var munandi harðari enn tað, segði Steintór Rasmussen við Sosialin beint eftir hendingina. Vindmátingar vístu, at hvirlurnar vóru upp til 49 metrar um sekundið tað einu løtuna.
FLAG-teltið flaksaði
Steintór vísti á, at FLAGS-teltið var fest heilt øðrvísið enn mat- og skeinkiteltið, tí varð avgjørt at halda fram í KÍ-høllini og FLAGS-teltinum. Løtu seinni fór Bryan Rice á pallin, men eftir fýra løg varð avgerð tikin um at steðga konsertini, og fáa fólk úr FLAGS-teltinum, ið var farið at flaksa dekan ov illa. Við einans KÍ-høllini eftir, og einum hægsta marki av 800 gestum í høllini í senn, valdi festivalleiðslan síðan at steðga festivalinum.
Vónbrotin fyrireikari
Steintór Rasmussen, var ein vónbrotin maður, tá vit fingu orð á hann, eftir at boðini, um at festivalurin var steðgaður, bórust.
– Tað kennist svárt at skula gevast nú. Vit høvdu eina kanónskrá í kvøld, ikki minst tann føroyski parturin, haldi eg sjálvur. Hetta er ein øgiligur missur, sjálvandi hjá okkum, men eisini hjá teimum nógvu, sum gleddu seg til kvøldið. Hetta er øgiliga keðiligt, eisini eftir, at hini kvøldini eydnaðust so væl, og fólk hevði bakkað so væl upp um okkum. Men eftir, at vit máttu lata FLAGS-teltið aftur, var ikki ráðiligt at halda fram. Vit høvdu ætla at býtt fólkið millum FLAGS-teltið og høllina, men høllin tekur einans 800 fólk, og tað kunnu vit ikki bjóða fólki. Tað er betur at gevast, um man ikki hevur nakað veruligt at bjóða fólki, segði Steintór.
Steintór greiddi frá, at avgerðin at gevast var tikin í samráð bjargingarfelagið og hinar avvarðandi myndugleikarnar.
Hann segði at enda, at hann var glaður um, at eingin álvarsligur fólkaskaðið var hendur av vindinum, og vísti á, at eingin kundi spátt um, at vit fingu ódn fyrsta vikuskiftið í august.


text:
Wislawa Szymborska varð borin í heim í 1923 í Bnin, ein lítil býur í vestur Pólandi. Foreldur hennara fluttu til Krakov í 1933, har hon hevur livað og arbeitt síðani.
Szymborska las polskar bókmentir og sosiologi í universitetinum í Jagellonia frá 1945 til 1948. Hon hevur skrivað fleiri enn fimtan bøkur.
Polsk søga frá seinni heimskríggi og gjøgnum stalintíðina í Pólandi ávirkaðu nógv skaldskap hennara. Szymborska hevur eisini ógvuliga persónligar yrkingar, har hon kannar stórar sannleikar í gerandisdegnum. “Sjálvandi rennir lívið seg í politikk, men yrkingar mínar eru ikki politiksar sum so. Tær eru meir um fólk og lív,” segði Szymborska, um sínar egnu yrkingar.
Í 1996 vann hon bókmentavirðisløn Nobels.
Vit prenta her frálíku yrkingina “Kona Lot” eftir Wislawa Szymborska. Týðingin er eftir Alexandur Kristiansen. “Kona Lot” er úr savninum Veingir, 99+33 týðingar, ið kom út Mentanargrunni Studentafelagsins í 2000.
KONA LOT
Eg hugdi aftur um meg
av forvitni, sigst.
Men eg kann eisini hava havt
aðrar grundir. Eg leit aftur um meg
tí eg saknaði mínar ognarlutir.
Av gáloysni, meðan eg bant sandalreimina.
Til tess at sleppa frá at síggja
í rættvísa nakkan
á manni mínum Lot.
Í vissuni um at eg var dottin,
hevði hann ikki so frægt sum
givið sær far um tað.
Av treiskni hins spakføra.
Av ótta, um nú onkur elti okkum.
Hugtikin av kvirruni,
í vón um at Guð hevði broytt ætlan sína.
Báðar døtur okkara vóru longu farnar um sýn.
Eg kendi ellina níva. Fjarstøðuna.
Tað høpisleysa í at rýma. Møðina.
Eg leit meg aftur um bak,
tá ið eg legði knýtið frá mær.
Hugdi uttan um meg,
óttasðist hvar eg skuldi stíga.
Allastaðni tustu fram ormar,
eiturkoppar, mýs og rægammar.
Hvørt um annað.
Ikki varð spurt um gott ella ilt – alt livandi
kreyp og leyp í felags ræðslu.
Skammfuktað soleiðis at sníkja meg avstað.
Tí eg hevði hug at skríggja,
at venda við aftur.
Ella ikki fyrr enn ein hvirla
loysti hár mítt og tók upp undir kjólan.
Eg hevði varhugan av,
at tey stóðu og eygleiddu meg
uppi á múrinum í Sodoma
og flentu hart, ferð eftir ferð.
Eg leit meg aftur um bak í illsinni.
At njóta glatan teirra.
Eg leit meg aftur um bak
av øllum teimum grundum eg havi nevnt.
Eg hugdi aftur um meg uttan at vilja tað.
Tað var kletturin eg stóð á,
sum knarrandi snaraði sær undir mær.
Har var ein riva ið brádliga
stongdi vegin fyr mær.
Á tromini gekk ein hamstur
upprættur á tveimum beinum.
og tað var tað, at vit bæði
litu okkum aftur um bak.
Nei, nei. Eg rann víðari,
grulvaði og flákraði,
til myrkrið loysnaði niður av himli,
og saman við tí gløðandi grót
og deyðir fuglar.
Kikkandi eftir ondini
snaraði eg mær fleiri ferðir runt.
Hann ið sá tað, hevði hildið at eg dansaði.
Møguliga vóru eygu míni opin.
Kann vera at eg datt
við andlitinum vendum
móti býnum.
Wislawa Szymborska
Alexandur Kristiansen týddi
OMR


text:
Fyrsti kongur, sum verður nevndur í Føroyingasøgu er Haraldur Hárfagri. Hann var sonur Hálvdan Svarta og Ragnhild Sjúrðardóttir. Haraldur Hárfagri verður roknaður sum fyrsti kongur yvir øllum norðmonnum, hann var kongur í øllum Noreg í uml. 40 ár, men longu í hansara kongstíð var ríkið hansara um at fara sundur. Ein orsøk til hetta var, at Haraldur áðrenn hann doyði hevði givið synum sínum ríki og kongsnavn. Haraldur Hárfagri var Noregs kongur umleið ár 872–931, eftir at hava verið kongur yvir pørtum av landinum síðani 860-árini. Summi rokna tí kongstíð hansara frá hesum árum.
Viðurnevni Hárfagri fekk hann, tí hann svór ikki at klippa sær hárið, fyrr enn Noreg var savnað í eitt ríki.
Eftir deyða Harald Hárfagra, vóru synir hansara kongar, fyrst Eirikur Blóðøks og síðan Hákun Góði eisini nevndur Aðalsteinsfostri.
Haraldur Hárfagri hevur ikki stóran leiklut í Føroyingasøgu, men er við til at tíðarfesta nær Eyð hina Djúphugaða, ættmóðir gøtuskeggja kom til Føroya:
Men tá ið Haraldur Hárfagri var á døgum, flýddi stór mannfjøld undan harðræði hansara; summir settust í Føroyum og bygdu har, men summir leitaðu til onnur óbygd lond.
Eyð hina Djúphugaða fór til Íslands og legði inn í Føroyum og gifti har Óluvu, dóttur Torstein Reyða, og haðani er komin hin mætasta ættin í Føroyum, sum tey kalla Gøtuskeggjar, ið búðu í Eysturoynni (Føroyingasøga, s. 1).
Keldur:
Føroyingasøga
Hans J. Debes: Føroya Søga 1
Hans J. Debes: Ólavur Haraldsson og Noregs ríki - ein søgu lýsing
Wikipedia


text:
Andrea í Norðradali kallað. Pápi hennara var Andras bóndi í Norðradali. Hildið verður, at hon gekk lítið og einki í skúla, men fór á háskúla at læra seg at skriva føroyskt. Hon lærdi at seyma mannfólkaklæði í Havn, fór til Keypmannahavnar eina ferð í 1920'árunum. Lærdi til sjúkrasystur. Seymaði fyri handilshúsið Crome & Goldschmidt og hevði seinni fína seymistovu sjálv. Hon giftist mitt í 1930'árunum við verkfrøðingi og átti eingi børn. „Hon hevði eina skaldsliga æðr, tað kendist týðuliga" sigur Janus Kamban, og hon spældi sjónleik í Føroyingafelag. Hon tók myndir, var amatørfotografur og sera lívlig. Í útisetablaðnum Búgvanum eru fleiri greinir eftir hana. Meðan hon livdi, vórðu tríggjar yrkingar prentaðar í Varðanum, og ein av teimum sigur frá sterkum upplivingarhugi og lívstrá. Hon fekk ung tuberklar, og teir vitjaðu aftur og voldu hennara deyða. Hon var farin undir at skriva eina stóra skaldsøgu mitt í 1930'árunum, men hon varð ongantíð liðug. Eftir at hon var deyð, vórðu prentaðar tvær ungdómsyrkingar í Búgvanum og søgan „Dreymurin" í Søgubókini, sum Sigrið av Skarði ritstjórnaði. „Dreymurin" byggir partvíst á søgnina um Kálv lítla, og søgan er skrivað í 1936 til eina stuttsøgukapping, sum Føroyingafelag í Keypmannahavn stílaði fyri. Prentaða søgan er snøggað í mun til handritið, sum Janus Kamban eigur.
Skaldskapur:
„Fráfaring" (yrk.), Varðin 1932, bls. 64.
„Sorg" (yrk.), Varðin 1934, bls. 43-44.
„Blómurnar í glugganum" (yrk.), Varðin, 1939, bls. 111.
„Duldur eldur í barmi inni" (yrk.), Búgvin, nr. 24, 1941.
„So fagurt er land mítt", sami Búgvi.
„Dreymurin" (sø.) 1936, í Søgubókini, ritstj. Sigrið av Skarði Joensen, Tórsh. 1949, bls. 32-68.
Bókmentir:
Minningarorð í Búgvanum nr. 17, 1941.
Úr: Malan Simonsen (nú Marnersdóttir): Bylgjurnar leika í trá. Føroya Skúlabókagrunnur. Tórshavn 1992.


text:
Fá trø í gomlu Havnini eru friðað. Fleiri ferðir er komið fyri, at gomul trø eru feld, tá ið broytingar skulu gerast í býarmyndini. Seinasta dømið var í gjár, tá ið gamla træið í Steinatúni mátti lúta, tí bussterminalur skal byggjast har.
Hóast stórur vandi er í vælferðini, so eru kortini glottar. Ógvuliga eyðkendu trøini á Vaglinum, framman fyri gamla bókahandil, eru friðað. Allur Boysensgarður, har ein sera vakur urtagarður er við trøum, runnum og plantum, er friðaður, somuleiðis bygningurin í Gamla bókahandli. Í hesum føri er allur matrikulin friðaður, og tí eru trøini framman fyri Gamla bókahandil eisini friðað.
Sum dimma.fo skilir, vóru hesi trøini sostatt friðað í 1998.


text:
Eitt sindur av roki var í miðbýnum í Havn í nátt, upplýsir vakthavandi á politistøðini.
Ein maður bleiv so illa bukaður, at hann mátti á sjúkrahúsið, har hann nú liggur undir eftirliti.
Maðurin varð álopin, sligin og sparkaður av einum manni í 20-unum, sum so rýmdi av staðnum. Politiið sigur, at maðurin, sum sleyg. er millum 185 og 190 sentimetrar, vanliga bygdur og var í myrkum buksum og svørtum jakka. Hann hevði ein kepp inni undir hettuni á hettutroyggju síni. Politiið vil gjarna frætta frá fólki, um tey hava sæð nakað ella vita nakað um mannin ella heldingina, sum hendi trý korter til fýra í nátt.
Hitt harðskapsmálið hendi inni á einum skeinkistaði, har ein maður smekkaði eitt glas í høvdið á einari kvinnu. Kvinnan mátti á skaðastovuna til viðgerð, og maðurin varð handtikin.


text:
Sum liður í formligu samanleggingin av Sjónvarpi Føroya og Útvarpi Føroya var málið at savna virksemið hjá samanlagda stovninum á einum og sama staði í Sortudýki. Byggiskráin lýsti samlaða hølistørvin og bygdi í stóran mun á tær útbyggingarætlanir, ið Kringvarpið frammanundan hevði gjørt í samstarvi við uttanhýsis ráðgeva. Til tess at savna virksemið og geva starvsfólkunum hóskandi umstøður, var neyðugt at gera eina umskipan og nýggja innrætting av bygninginum í Sortudýki, eins og at víðka um hendan bygningin. Talan var sostatt um eina um- og útbygging, sum skal taka hædd fyri hesum bygningi – bæði byggilistarliga og byggitøkniliga.
Annað byggistig av út- og umbyggingini av Kringvarpshúsinum hevur gingið eftir ætlan, og er nú komin undir land. Verkætlanin, sum í høvuðsheitum hevur fevnt um víðkan av fyrisitingarbygninginum, verður avhendað Kringvarpi Føroya í næstum.
Framleiðslubygningurin verður handaður KVF til at taka í nýtslu 17. oktober 2016. Eftir er hjá KVF at gera tær teknisku installatiónirnar. Annað byggistig, ið fevnur um umsitingarbygningurin frammanfyri, er um at vera innilokaður og væntast liðugur um árskiftið.
Arbeiðið við umsitingarbygninginum er komið væl áleiðis, og stoypiarbeiðið er liðugt. Stállarbeiðið er næstan komið undir land. Arbeiðið fyri framman er at fáa glasfasudarnar upp og tekja, áðrenn heystið kemur. Eftir hetta verður farið undir at innrætta bygningin og gera lendið liðugt.
Arbeiðið við framleiðslubygninginum er nú komið á mál, og bygningurin verður tikin í nýtslu í næstum. Byggingin av umsitingarbygninginum fer í gongd um komandi mánaðarskifti og skal eftir ætlan verða liðug í ár. Nakað av umbygging er í verandi bygningi, sum ikki kann fara í gongd, áðrenn umsitingin er flutt í nýggja umsitingarbygningin.
Framleiðslubygningurin er innilokaður og tættur, og arbeiðið við innveggjum er komið undir land. Arbeitt verður nú við tekniskum installatiónum til tey bæði tøknirúmini, sum eru til servarar, neyðstreym og aðra tøkniútgerð. Í næstum verður farið undir innrætting av nýggjum studio, ið er ætlað sum høvuðsstudio. Somuleiðis rúmar útbyggingin einum sendirúmi, ið verður gjørt um somu tíð.
Betongarbeiðið ísv. staðstoypt betong er væl áleiðis. Veggir kring tøknibygningin eru lidnir. Dekk er somuleiðis stoypt. Lendisdekk í kjallara í framleiðslubygninginum er liðugt. Vekkir í skakt eru lidnir, og dekk verður stoypt. Framleiðsla av dekk-elementum er í gongd og verða vegg-elementir sett í gongd í næstum.
Fundamentir í framleiðslubygninginum eru liðug. Stillað verður í løtuni upp fyri betongveggi í tøknibygninginum. Betongprøvar ísv. elementir verða lidnir at góðkenna í viku 4. Í næstum verður farið undir at stoypa lendisdekk í kjallara, leggja kloakk og HVS leiðingar.
Jørðarbeiðið er liðugt. Farið er undir betongarbeiðið. Í løtuni verður stillað upp fyri fundamentum í umsitingarbygninginum. Hóast ymsar avbjóðingar ísv. jørðarbeiðir, sum seinkaði arbeiðinum nakað, hevur hetta ikki ávirkað tíðarætlanina.
Sáttmáli um bygging av framleiðslubygningi og tøknibygningi er undirskrivaður við Sp/f ÁTS. Hakin varð settur í fyri iútbyggingini mánadagin 10. november, tá skipað varð fyri hátíðarløtu í Kringvarpinum. Jørðarbeiðið er sett í gongd, byggiplássið lutvíst avhegnað, og byggiplásskúrar komnir á staðið.
ÁTS hevur sent Landsverki prís fyri gerð av Framleiðslubygninginum við teimum sparingum, sum bygginevndin legði upp til. Væntandi verður sáttmáli viðv. bygging av framleiðslubygningi undirskrivaður í viku 43.
Bygginevndin er samd um at fara í gongd við um- og útbyggingina av Kringvarpshúsinum. Farið verður í gongd við framleiðslubygningin fyrst. Sáttmálasamráðingar eru í løtuni við Sp/f ÁTS um bygging av framleiðslubygninginum.
Lisitatión var 14. juli 2014 og lógu innkomnu tilboðini væl oman fyri tað, ið roknað er til hondverkaraútreiðslur. Lægsta boð átti ÁTS. Í løtuni eru samráðingar í gongd millum bygginevndina og Kontrast.
Verkætlanin er boðin út í almenna lisitatión. Bjóðað verður út í høvuðsarbeiðstøku. Lisitatión verður 14. juli 2014 á Landsverki. Sáttmálasamráðing verður við vinnandi arbeiðstakara, so skjótt tilboðini eru viðgjørd. Ástaðarfundur verður 23. juni kl. 09.00. Freistin at senda inn spurningar er sett til 1. juli 2014. Arbeiðið sjálvt byrjar 25. august 2014 og verður liðugt 1. november 2015.
Arbeiðsánari: Kringvarp Føroya og Mentamálaráðið
Byggiharri: Landsverk
Høvuðsráðgevarar: Kontrast
Arbeiðstakari: Sp/f ÁTS
Kostnaðarætlan: Samlaði fíggjarkarmurin er 21,6 mió. kr. (íroknað søluprísur av ognum í Vørðsluni).


text:
Danska avísin, Berlingske Tidende, gevur á hvørjum ári út heiðurin "Ársins danskari". Persónurin, ið vinnur hendan heiðurin, skal vera nakað serligt og skal skara framúr.
Ársins danskari bleiv avdúkað í gjár. Í røðuni sum bleiv hildin, bleiv greitt frá, at hon, ið vann heiðurin í ár, hevur ikki bert skulað brotið gjøgnum eitt glasloft, men heldur tvey ella trý. Hon bleiv sagd at hava bæði talent, viljastyrki og sterkan persónleika.
Ársins danskari varð ikki fødd í Danmark, men Afghanistan. Hon mátti flýggja við mammu og systkjum sínum, eftir at pápi hennara, ið var generalur í afghanska herinum, bleiv myrdur av Taleban. Ætlanin var at flýggja til Onglands, men av tilvild endaðu tey ístaðin í Danmark.
Ársins danskari er fótbóltsstjørnan, Nadia Nadim. Í røðuni, ið bleiv hildin fyri Nadiu Nadim, varð sagt, at hon hevur megnað at fingið danskan kvinnufótbólt burturúr tí ókenda og nærum obskura, til methøg hyggjaratøl og ovurstóran popularitet.
Nadia Nadim dugir níggju ymisk mál. Hon spælir fótbólt á danska landsliðnum, og lesir samstundis til lækna. Skjótt skal hon byrja at spæla við enska liðinum, Manchester United.
Hon er eitt súmbol uppá, at tað er møguligt at seta sær høg mál og eisini røkka teimum. Eisini tá byrjanarstøði er truplari enn hjá teimum flestu.
Í røðuni verður sagt, at tá Nadia Nadim kom til Danmarkar, hevði hon og familja hennara brúk fyri Danmark. Nú er tað Danmark, ið hevur brúk fyri henni.
Við Berlingske sigur Nadia Nadim, at tað kennist sum, at hon hevur fingið eina kærleiksváttan frá Danmark.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Sunnudagin varð NM 2018 úttøkukappingin í talvi telvað í Klaksvík. NM fyri skúlaungdóm verður hildið í Finnlandi í februar mánaða. Við vóru 23 luttakarar, býtt yvir 5 aldursbólkar, har tveir teir fremstu telvarnir í hvørjum bólki sleppa at umboða Føroyar til NM.
Spenningurin helt sær til seinasta leik í fleiri av bólkunum.
Í fýra teimum elstu bólkunum vóru 3 luttakarir, og tískil telvaðu telvarnir 4 talv – 2 ferðir móti hvørjum. Í tí yngsta bólkinum vóru 11 luttakarir, og har vórðu telvaði 7 umfør.
Bólkur A (f. 1998-2000)
Rani í Bø vann øll síni talv og harvið bólkin. Sera flott avrik hjá Rana, ið byrjaði at telva í ár. Eli Finnsson og Bjarki Bertholdsen vunnu eitt talv á hvørjum øðrum, og tískil mátti umdystur til fyri at vita hvør skuldi hava 2. plássið. Telvað vóru 2 talv á 10 min, og her vann Eli 2-0.
* Eli gjørdist nr. 2 eftir at hava vunnið umdystin 2-0 móti Bjarka.
Bólkur A, fv.: nr. 3 Bjarki Bertholdsen, nr. 1 Rani í Bø, nr. 2 Eli W. Finnsson.
Bólkur B (f. 2001-2002)
Í bólki B endaðu øll tey fyrstu 3 talvini jøvn, og sostatt var tað ikki fyrrenn í 4. umfari, at spenningur kom í, tá Rógvi Mørkøre vann á Kaj Olsen. Janus Skaale vann í 5. umfari á Kaj, og sostatt vóru Janus og Rógvi tryggjaðir at fáa 1. og 2. pláss. Í seinasta umfari vann Janus á Rógva, og harvið bólkin.
Bólkur B, fv.: nr. 3 Kaj Olsen, nr. 1 Janus Skaale, nr. 2 Rógvi Mørkøre.
Bólkur C (f. 2003-2004)
Í bólki C vann Leif Fjallheim øll síni talv og harvið bólkin. Flóvin Tummasarson og Suni Nielsen vunnu eitt talv á hvørjum øðrum, og máttu tí eisini út í umdyst fyri at vita hvør skuldi hava 2. plássið. Suni vann umdystin 2-0.
* Suni gjørdist nr. 2 eftir at hava vunnið umdystin 2-0 móti Flóvini.
Bólkur C, fv.: nr. 3 Flóvin M. Tummasarson, nr. 1 Leif R. Fjallheim, nr. 2 Suni í Horni Nielsen.
Bólkur D (f. 2005-2006)
Undan seinasta umfari hevði Luitjen Apol vunnið øll síni 3 talv, og tryggjað sær 1. plássið, meðan Jón Nielsen og Benjamin Fjallheim høvdu vunnið hvør sítt á hvørjum øðrum. Tí var spenningur um Luitjen eisini vann sítt 4. talv (móti Jón), tí so skuldi umdystur telvast millum Jón og Benjamin. Men Jón vildi tað øðrvísi og vann á Luitjen, og tryggjaði sær harvið 2. plássið.
Bólkur D, fv.: nr. 2 Jón í Horni Nielsen, nr. 1 Luitjen A. Apol, nr. 3 Benjamin R. Fjallheim.
Bólkur E (f. 2007 og yngri)
Undan seinasta umfari hevði Elias Petersen longu tryggjað sær NM luttøku og lá 0,5 stig fremstur, frammanfyri Markusi Jacobsen, ið var 1 stig frammanfyri Rók Davidsen og Sigmund Hoydal á 3.-4. plássi. Elias vann tað seinasta talvið, og misti einans 0,5 stig, og Markus vann somuleiðis, og var 0,5 stig aftanfyri Elias. Rókur Davidsen gjørdist nr. 3.
Bólkur E, fv.: nr. 2 Markus Jacobsen, nr. 1 Elias Petersen, nr. 3 Rókur Davidsen.
Føroyski NM hópurin 2018, ið skal til Finnlands í februar, verður tískil hesin:
Bólkur A: Rani í Bø og Eli W. Finnsson.
Bólkur B: Janus Skaale og Rógvi Mørkøre.
Bólkur C: Leif Reinert Fjallheim og Suni í Horni Nielsen.
Bólkur D: Luitjen A. Apol og Jón í Horni Nielsen.
Bólkur E: Elias Petersen og Markus Jacobsen.
Talvsamband Føroya vil takka øllum, ið luttóku og gjørdu kappingina møguliga og so spennandi, og ynskir NM luttakarunum hjartaliga tillukku og góða eydnu í Finnlandi.


text:
Sunday, November 20, 2011
Gerhard Richter
Inntil 8.januar er framsýningin Panorama hjá týska listamanninum Gerhard Ricter at síggja í Tate Modern í London. Gerhard Richter er føddur í 1932 og er ein tann týdningarmiklasti av týsku listafólkunum eftir kríggið. Hansara verk er stórt og sera varierað, hann er kendur fyri at hava enduruppfunnið sína list nógvar ferðir. Hann hevur málað abstraktar málningar, men realistiskt fotobaserað málarí er hann eisini kendur fyri. Portrettmyndir, landsløg og søgumálningar hevur hann eisini gjørt. Ricter var ein av teimum fyrstu týsku listafólkunum til at viðgera nazistasøguna í málningum av persónum í familjuni, sum vóru antin limir í ella offur fyri nazistunum. Hann hevur málað svarthvítar myndir av Baader Meinhof bólkinum (ovasta myndin her á blogginum) og á framsýningini á Tate Modern er eisini ein málningur, sum ímyndar yvirgangsatsóknina í World Trade Center í New York í 2001. Her er hon:
Posted by Listin at 10:30 AM
Labels: Framsýningar, KP, Myndlist


text:
“Takk”, svarar tú. Sandurin er kaldur og vátur millum fingrarnar á mær. Aftanfyri okkum er bygningurin, har vit bæði sóu dagin á fyrsta sinni. Steinveggurin er heitur av sólargeislunum, brotnir gjógnum morgunin. Eins og tú.
"Onki at takka", svari eg. - Og kanska er veruliga onki eftir at takka fyri?
Guð við edd er kærleiki og nærleiki, troyst, linnan og umsorgan.
Og dagurin er ein klokka. Trappan oman í kjallaran er brøtt. Næturnar endurtøkur av vendum løkum, ristum dýnum. Sveitta. Vendum kroppum, fetum eftir gráum vegi, bláum ballónum, endurtiknum luktum, heitum favnum, kvikum rørslum eftir speglbreytum. Vindeygum út móti altíð ráðandi tómleikanum, fremmandlleikanum, hesin staður hevur átt í allar tíðir. Vindeygum, sum endurtaka rópini úr dýpinum, dríva av svørtum regni, útihýsa ódjórinum, tómum bygningum, ókendum, gloymdum lagnum, bátum við ongum ljósi, krossaðum beinum, longum eygnavippum, innliti í innastu rúmini, afturlatnum eskjum, skroypiligum ljósareyðum vónum, ringari samvitsku, tráðum og horvnum klæðum. Køldum leðri og vónum um evnini at prenta í minnið. - Smakkurin av salti á varrunum er óberligur.
(SK)


text:
Leygardagin klokkan 12.00 verður triðja og seinasta umfar av Betri Stórkappingini á Tórsbreyt. Klokkan 18.00 leygarkvøldið verða heiðursmerkini handað úti á Skúlaheiminum, har vit eisini fara at hava eitt lítið afterparty, á sama hátt, sum seinastu árini.
Drúgvt er at telja upp og leggja saman øll úrslitini frá kappingunum, so í staðin fyri at brúka so nógva tíð uppá hetta á Tórsbreyt, vilja vit heldur hava eina hugnaliga løtu saman við íðkarum, venjarum, foreldrum og systkjum, tá alt er klárt.
Nógv heiðursmerki verða at handa. Nr. 1, 2 og 3 í hvørjum árgangi í hvørjum kappingarslagi (spurti, miðteini, kasti og lopi) fáa heiðursmerki. Harafturat verður steyp latið til tey, sum hava fingið flest stig tilsamans í øllum kappingarsløgum í sínum aldursbólki. Hetta er tó bert galdandi fyri aldursbólkarnar frá 8-9 upp til 14-15 ár.
Vit fara tí at hava hetta tiltakið við heiðursmerkjahandan og døgverða úti á Skúlaheiminum frá klokkan 18.00.
Døgverðin verður ein ungdómsbuffet við øllum, sum hartil hoyrir. Kostnaðurin er 50 kr. fyri hvønn. Vit byrja kvøldið við heiðursmerkjahandan, so at tey, sum ikki ynskja at vera við til matin ikki nýtast at vera so leingi.
Støðurnar eftir fyrsta og annað umfar verða gjørdar upp nú, og kunngjørdar á facebook-vanganum fyrsta dagin. Støðurnar koma eisini at hanga á talvuni á Tórsbreyt.
Ein tilmelding er gjørd til Afterparty inni á tilmeldingarsíðuni. Ein tilmelding fyri hvønn persón Meldast skal til í seinasta lagi mikudagin kl. 13.00
Minnist eisini til at melda til sjálva kappingina. Seinasta freist at melda til er týskvøldið klokkan 22.00


text:
185 ár eru liðin síðani Katrina Maria Jógvansdóttir (Cathrine Maria Johannesdatter), arbeiðskona úr Hvalvík, stovnaði fyrstu kontuna í Færø Amts Sparekasse (Betri Banki) 24. august 1832.
Fyrsta innskotið í sparikassan var í silvurmyntum, 29 dálar og 48 skillingar, umleið 59 krónur, og svarar tað til 24 gramm av gulli, sum í dag hevði havt eitt virði á góðar 6.000 kr.
Katrina Maria Jógvansdóttir var ættað úr Hanusarstovu í Hvalvík og var dóttir kongsleiglendingin har.
Tann sonevnda Trælalógin (1777-1846) var framvegis í gildi, tá ið Færø Amts Sparekasse, nú Betri Banki, varð stovnaður. Hetta merkti, at Katrina Maria ikki hevði loyvi at gifta seg, tí beiggi hennara sum elsti sonur arvaði festið og hon soleiðis gjørdist ognarleys.
Hon livdi tí alt sítt lív sum ógift arbeiðskona. Tann næsti, sum setti pening inn í Betri Banka, var ein húskallur hjá einum av teimum fyrstu stjórunum í sparikassanum, Struer prósti í Jansagerði. Hann setti inn tíggju dálar í seðlum.
Trælalógin, sum hesin húskallurin eisini var fevnur av, álegði húsbóndum at gjalda løn í pengum til arbeiðskonur og húskallar, umframt at tey skuldu fáa mat og klæði. Henda ásetingin var ein roynd at fáa eitt ávíst peningarensl í Føroyum. Tí vóru tað ein arbeiðskona og ein húskallur, ið vóru nakrir av teimum fáu samtíðar føroyingunum, sum áttu reiðan pening at seta inn og sostatt vórðu fyrstu kundarnir í dagsins Betri Banka. 185 ár seinni eru fleiri enn 28.000 kontur í bankanum við umleið 7,5 mia. krónum í innlánum.
Um hetta mundið var tað óhugsandi, at konufólk fóru at ferðast. At fara av bygdini var mannfólkaarbeiði, ikki bert tá farið var til útróðrar ella í grind, men eisini at gera ørindi í Havn. Tí er sera sannlíkt, at hóast Katrina Maria var slóðbrótandi, so slapp hon ikki sjálv av bygdini við hesi stóru upphædd í 1832. Hinvegin verður mett, at hon læt bróður sín Tummas Mikal taka silvurdálarnar við fyri seg, tá hann kortini fór til handils í Havn.


text:
Nýtt LGBT tilfar til fólkaskúlan
Føroyskir LGBTarar kundu neyvan ímyndað sær betri ”brúðargávur” enn nýggju temasíðuna hjá Námi, ”Samkynd giftast” og nýggju lærubókina “Kroppur, kenslur og kynslív”, sum Bókadeild Føroya Lærarafelag hevur givið út. LGBT Føroyar fegnast um, at limirnir í rørsluni nú fáa innivist í bæði føroysku lóggávuni og føroyska fólka- og miðnámsskúlanum.
Háaktuelt tilfar frá Nám
LGBT Føroyar fegnast um, at eitt alment forlag sum Nám, hevur dirvi at taka um rótina á einum ofta viðkvomum evni, sum vit samkyndu enn tykjast at vera, og viðgera okkara drúgva stríð at vinna rættin til at giftast borgarliga í Føroyum.
LGBT viðurskifti hava í alt ov stóran mun verið tagd burtur í føroyska skúlanum. Hetta hevur LGBT Føroyar eisini víst á, og løgdu vit fram alment ynski um at fáa hetta broytt í fjør. Í einum modernaðum demokratiskum samfelag skulu øll fólk hava innivist – eisini í skúlanum. At taka LGBT viðurskifti upp í undirvísingini er tí at brynja okkara ungu til at gerast rúmligir og væl upplýstir samfelagsborgarar eins og núverandi løgtingslóg longu áleggur fólkaskúlanum at gera. Hetta hevur Nám nú gjørt.
Temasíðan hjá Nám er eitt risafet til at fáa dagsaktuelt, heimligt og viðkomandi tilfar inn í skúlan. Málið er lýst væl frá øllum síðum og sleppa allir partar til orðanna á temasíðuni, sum kann síggjast her: http://snar.fo/samkynd/
Rúmlig læribók um kynslív
LGBT Føroyar fegnast somuleiðis um, at Bókadeild Føroya Lærarfelag samstundis hevur útgivið bókina “Kroppur, kenslur og kynslív”, sum er handbók til tannáringin við upplýsingum um alt tað, sum hendir í hesum týdningarmikla tíðarskeiðinum í lívinum. Bókin er væl egnað til teirra, ið eru á veg inn í kynsbúningarárini.
LGBT Føroyar er serliga fegin um, at bókin viðger allar partar av kynslívinum og menningina av okkum sum menniskju og okkara kyni. Eingin og einki verður tagt burtur, eins og tað ofta varð í slíkum bókum fyrr í tíðini. Kynslívið og tess mongu ymisku variantar verður viðgjørt á ein natúrligan, avslappaðan og tíðarhóskandi hátt, har rúm er fyri øllum og har øll skulu hava sama møguleika at mennast í samsvari við egna kynsligu sannføring og kynsligan samleika.
LGBT Føroyar vónar, at lærarar og næmingar í føroyum fara at taka væl ímóti nýggja tilfarinum, sum fer at gera tað munandi lættari at vera ungur LGBTari í føroyska fólka- og miðnámsskúlanum.


text:
Nýføðingurin, sum varð funnin á einum bonki í Keypmannahavn gjáramorgunin, er ikki longur í lívsvanda. Tað boðaði løgreglan frá í morgun.
Gentan varð funnin av einum starvsfólki hjá Keypmannahavnar kommunu. Tá var kropshitin vandamikið lágur. Gentan var ballað inn í eitt teppi og græt, tá hon varð funnin.
Hon varð flutt á ríkissjúkrahúsið, har sagt varð, at gentan var í lívsvanda. Tíbetur kundi løgreglan í dag boða frá, at gentan ikki longur er í lívsvanda.
Løgreglan skrivar á Twitter, at kanningararbeiðið er í gongd. Keypmannahavnar kommuna boðaði frá í gjár, at leita verður eftir eini familju, sum kann taka sær av gentuni.


text:
Støðan í stórum partum av Miðeystri er innan heilt stutta tíð vorðin sera harðlig og ógvuslig. Hendan gongdin hóttir samstundis ein stóran part av fólkinum í vesturheiminum. Hetta hava vit sæð í evropeiskum stórbýum so sum Keypmannahavn, París, Bruxelles og nú seinast í Nice við ógvusligum yvirgangsatsóknum.
Ófriðurin hevur fingið nógv fólk at seta sær spurningin, hvør í roynd og veru hevur skuldina av núverandi kreppustøðuni. Her hava nógvir politikkarar og samfelagskjakarar víst á vesturlendska imperalismu í arabiskum londum, og tí skal vesturheimurin, sambært teimum, sjálvur hava skapt ófriðin í Miðeystri og harvið eisini núverandi yvirgangin í vesturheiminum – so sum eitt nú bretski politikarin og kjakarin George Galloway hevur víst á við tilvísing til innrásina í Irak í 2003. Men hetta sjónarmiðið er faktuelt misvísandi.
Um ein vil hava eina meira veruleikakenda fatan av kreppustøðuni í Miðeystri, er altumráðandi, at hon ikki einans verður viðgjørd í ljósinum av krígnum í Irak ella aðrari vesturlendskari uppílegging í arabiskum viðurskiftum, men eisini í ljósinum av Arabiska Várinum. Herundir noyðist ein at vera erligari ímóti sær sjálvum í sambandi við týðiliga og neiliga leiklutin, sum átrúnaður hevur havt fyri fólkaræðisligu menningina í økinum.
Ein sunnur og skilagóður religiónskritikkur er avgjørt neyðugur til tess at fáa eina meira nuanseraða fatan av íkomnu støðuni í stórum partum av Miðeystri. Religiónskritikkur er neyðugur, hetta hóast ein kritisk støða mótvegis islam verður mett sum politiskt ókorrekt.
Gloymda frælsisrørslan
Arabiska Várið byrjaði í Tunesia, tá ið ein ungur maður, nevndur Mohamed Bouazizi, 17. desember 2010 setti eld á seg sjálvan sum eitt mótmæli ímóti korruptión og ágangi frá tunesisku myndugleikunum. Tað vóru hendingarnar í Tunesia, sum settu eld í stórar partar av tí arabiska heiminum og elvdu til stórar kravgongur og mótmæli til frama fyri nøkur heilt grundleggjandi mannarættindi í fleiri av londunum innan Arabisku Samgonguna.
Úr Tunesia breiddu mótmælini seg til fleiri lond í Miðeystri – millum annað til Egyptaland, Yemen og Sýria. Í Sýria er tvídrátturin vorðin til eitt sera blóðugt og harðligt borgarakríggj við fleiri enn 400.000 deyðum, samstundis sum fleiri milliónir eru flýdd úr landinum. Arabiska Várið er, síðan tað byrjaði í 2010, vorðið ein av teim størstu humaniteru kreppunum, vit hava sæð síðani seinra heimsbardaga.
Í hesum sambandi er sera umráðandi at hava í huga, at Arabiska Várið byrjaði heili sjey ár eftir innrásina í Irak, og enntá í norðurafrikanska Tunesia, sum er langt frá Miðeystri, og nærri Italia í Suðurevropa. Tískil er ilt at síggja eina greiða korrelatión ímillum vesturlendska uppílegging í Irak ella Afghanistan og so núverandi rokið í øðrum pørtum av tí arabiska heiminum.
Arabiska Várið vísti eisini eina ovurstóra misnøgd ímillum muslimar, ið búðu í hesum økjunum, sum teir nú í hópatali flýggja frá. Ein stórur partur av muslimska fólkinum í Miðeystri ætlaði, við øllum rætti, at sleppa sær av við tey mongu totaliteru og teokratisku einaræðini, sum vóru í økinum. Tað er tískil ikki av leið at føra fram, at gongdin í Miðeystri seinru árini hevur millum annað verið eyðkend av framkomuni av einari arabiskari frælsisrørslu, ella eisini einari nútímansgerð av islam. Gongdin hevur ikki einans verið ein neilig avleiðing av vesturlendskari imperialismu.
Samstundis hevur henda tilgongdin í arabiska heiminum ikki verið eyðkend av, at man hevur roynt at innføra fólkaræði ímóti fólksins vilja. Eitt dømi um tess er Tunesia, sum nú, og eftir egnum ynski, er vorðið eitt fólkaræði við tí greiðu ætlan at skilja religión frá statinum.
Nógv av teimum, sum nú flýggja úr arabiska heiminum til Evropa, flýggja eisini, tí at tey vilja liva í einum fólkaræði. Tí eigur vesturheimurin at trúgva meira upp á seg sjálvan í royndunum at stimbra fólkaræðisligu tilgongdina úti í heimi. Harundir eiga vit, so frægt til ber, at stuðla muslimskum broytingarrørslum. ”Muslim Reform Movement” er eitt dømi um eina slíka broytingarrørslu, sum vit eiga at stuðla. Hon varð stovnað í 2015 av sekulerum muslimum, búsitandi í Evropa og Amerika, og er ikki so heilt ósannlíkt ein av okkara bestu møguleikum fyri at fá bilbukt við totaliterum átrúnaði. Um hetta skal eydnast er tað als neyðugt, at ein reformatión kemur frá muslimum sjálvum.
Men hevur Irak kríggið ikki skapt IS/Daesh
Grundanin av fundamentalistiska yvirgangsfelagsskapinum, kendur sum Islamskur Statur, ella Daesh, stavar heldur ikki frá innrásini í Irak í 2003. Tað vita vit, av tí at Daesh jú longu varð til í 1999 – tá undir navninum ”Felagsskapurin fyri Monoteismu og Jihad”. Yvirgangsfelagsskapurin hevur, síðan hann varð settur á stovn fyri 17 árum síðan, skift navn fleiri ferðir og fokus enn títtari, alt eftir gongdini í Miðeystri. Til dømis var felagsskapurin í byrjanini ógvuliga upptikin av at avtaka jordanska kongshúsið, hetta tí at tað varð ikki mett at vera nóg fundamentalistiskt ella islamistiskt. Ynskið um at stovna eitt kalifat í Miðeystri hevur tó altíð verið fremsta málið hjá felagsskapinum.
Hetta merkir við øðrum orðum, at upprunin til Daesh ikki er ein reaktión uppá vesturlendska imperalismu í Miðeystri. Neyðugt er í hesum sambandi at skilja, at Daesh fær sín íblástur frá teim heilagu islamisku skriftunum. Harav er ein trupulleiki við hesum, at hesar skriftir, bókstaviliga talað, verða lisnar sum Guds sanna orð, og at tað er frá teimum, at felagsskapurin hevur sítt politiska mandat.
Við hesum sum grundarlag eru vit komin hartil, at islam, í núverandi líki, potentielt kann vera ein vandi fyri samfelagið. Islam hevur, stutt sagt, brúk fyri einari nútímansgerð.
Tá ið tað er sagt, er tað tó ein veruleiki, at Daesh vaks seg sterkan eftir valdstómrúmið, sum amerikanarar lótu eftir sær, tá ið teir tóku seg úr Irak. Afturtøkan av amerikanskum herliðum hendi, eftir tykki undirritaða, tí at amerikanski forsetin Barack Obama hugsaði meira um sítt eftirmæli enn um stabilitetin í Irak. Undirritaði er av tí áskoðan, at vesturheimurin skuldi havt verið longur í Irak, eins og gjørt varð í Týsklandi og Japan eftir seinra heimsbardaga, hetta til tess at tryggja varandi stabilitet í landinum.
Harumframt kunnu vit heldur ikki bara lata sum luft, tá ið brotsverk ímóti mannaættini verða framd, heldur ikki tá ið tey henda uttanfyri Evropa ella Amerika. Tí var tað rætt at koyra Saddam Hussein og synir hansara frá valdinum. Handfaringin av irakska stjórnarskiftinum varð tó grundað á eitt vantandi vesturlendskt forstáilsi fyri grundleggjandi religiøsum og politiskum eyðkennum í Irak, og ikki minst varð ógvusligi haturin ímillum teir ymsu átrúnaðarligu bólkarnar í landinum undirmettur.
Tað er tó ikki bara vesturheimurin við USA á odda, sum hevur skuldina av núverandi ófriðinum í Irak. Tann politiska leiðslan í Irak við persónum sum Nouri al-Maliki og Haider al-Abadi hava nevniliga eisini ein stóran part av skuldini, í og við at teir ikki hava lurtað eftir ynskinum hjá tí vanliga fólkinum í Irak. Hetta hevur t.d. Helle Lykke Nielsen, lektari í Miðeystur-viðurskiftum á Syddansk Universitet, víst á í eini grein fyri danska blaðið Dagbladet Information.
Flestu av islamistisku yvirgangsálopunum í Evropa og Amerika verða heldur ikki framd sum ein reaktión uppá vesturlendskan uttanríkispolitikk. Hetta eru álopini á til dømis franska blaðið Charlie Hebdo í París og samkynd í Orlando í USA sigandi dømi um. Harvið vita vit, at tekningar og samkyndleiki eru nóg mikið til at eggja til islamistisk yvirgangsálop í vestri.
Hóast hetta stendur mýtan um, at ófríðurin í Miðeystri og islamistisk yvirgangsálop í Evropa og Amerika er eitt úrslit av vesturlendskari imperialismu, enn í besta blóma. Hetta er ein av mongu uppafturtiknu mýtunum, ið brúktar verða í fjølmiðlum og kjaksendingum.
Aftur til veruleikan
At fólk brúka vesturlendskan uttanríkispolitikk sum eina umbering fyri ófrið í Miðeystri og islamistiskan yvirgang í vesturheiminum, er eftir fatanini hjá undirritaða ein tilvitað – ella ótilvitað – verjumekanisma, sum fólk nú á døgum brúka fyri at burturforklára ein kaldan og óhugnaligan veruleika: nevniliga, at ein politisk hugsjón, sum er bygd uppá eina tulking av islam, og sum er so óhugnalig og ræðandi, at vit ikki hava sæð makan til nakað líknandi síðan seinra heimsbardaga, er við at vinna frama í samfeløgum okkara.
Flestu fólk vilja heldur ikki verða stemplað rasistisk ella xenofobisk, og tí eru fólk bangin fyri at finnast at islam. Men talifrælsið kann bert yvirliva, um fólk eru fús at brúka fría orðið, tá ið tað veruliga brýtur í bæði borð. At geva vesturheiminum skuldina fyri núverandi kreppustøðuna í Miðeystri eins væl og islamistiskan yvirgang í vesturheiminum er snøgt sagt at síggja burtur frá nøkrum heilt grundleggjandi átrúnaðarligum og politiskum trupulleikum, sum eru partur av gerandisdegnum í bæði Miðeystri, og nú eisini í Evropa, og sum eru íkomnir av einum støðugt vaksandi tali av muslimum, ið partvíst loka samleika teirra inni í einari svart-hvítari islamistiskari
hugsjón.
At so er, vísir rapportin, ið PET hevur gjørt um radikalisering í 2016. Rapportin sigur soljóðandi um sambandið ímillum terror og islam:
”Militant islamistisk radikalisering kan beskrives som en dynamisk proces, hvor et individ konverterer til en radikal fortolkning af islam.”
Sostatt vita vit, at islamistiskur yvirgangur hevur ”okkurt” við islam at gera, sjálvt um teir flestu politikkararnir í vesturheiminum mangan føra fram tað øvuta. Hetta er sjálvsagt ikki galdandi fyri allar muslimar í vesturheiminum. Muslimar í vesturheiminum eru nevniliga, sambært Gallup-kanningum, tvíbýttir, tá ið tað kemur til spurningin um stuðul teirra til vesturlendsk frælsisvirði. Hesum greiddi Heini í Skorini skilagott frá í greinini “Stríðið um ta muslimsku sálina” herfyri í Dimmalætting.
Spurningurin, sum stendur eftir í hesum viðfangi, er, hvussu vit fáa ta helvtina av muslimum, sum ikki stuðla vesturlendskum frælsisvirðum, yvir á okkara síðu.
Neyðugt er at gera sær greitt, at í sjálvum Miðeystri og í sjálvum islam er ein størri og meira grundleggjandi trupulleiki, sum vesturheimurin ikki hevur nakra ábyrgd av – tó so at vesturheimurin so sanniliga kann hjálpa til við at bøta um støðuna í økinum við eitt nú erligari argumentatión frá vanligum fólki og polittikarum í vestri. Umráðandi er í hesum sambandi at hava í huga, hvat ið kravgongurnar og mótmælini í Arabiska Várinum upprunaliga snúðu seg um: nevniliga at tryggja og seta í verk fólkaræðislig rættindi fyri kvinnur og menn. Tað var tí, at fólk í arabiska heiminum av fyrstan tíð settu sær fyri at gera av við tey diktatorisku og teokratisku harðræðini.
Orsakað av síni fyrigyklaðu skuldarkenslu og politisku korrektheit hevur vesturheimurin gjørt alt ov lítið fyri at stimbra arabisku frælsisrørsluna í Miðeystri. Hann hevur eisini gjørt alt ov lítið fyri at stuðla broytingum innan islam í Evropa og Amerika. Í løtuni ræður ein stór moralsk ørkymlan í vesturheiminum, serstakliga á vinstraveinginum, har ið allar atfinningar ímóti islamismu verða settar í samband við rasismu og xenofobi. Tað er ein risastórur trupulleiki, sum vesturheimurin má fáa bilbukt við. Vantandi atfinningar fara bert at føra til upp aftur fleiri yvirgangsatsóknir í vesturheiminum og í øðrum lagi stimbra ekstremismuna á høgraveinginum enn meira.
Herman Christiansen er cand.mag. í søgu og heimsspeki frá Københavns Universitet og skrivari/kjakari hjá Kristeligt Dagblad/Religion.dk
Keldur:
Graeme Wood: What ISIS really wants, The Atlantic, 2015: http://www.theatlantic.com/magazine/archive/2015/03/what-isis-really-wants/384980/
Heini í skorini: Stríðið um ta muslimsku sálina, Dimmalætting, 2016: http://www.dimma.fo/premium-content/muslimska-salin/
Helle Lykke Nielsen: Det er ikke altid kun Vestens skyld, Dagbladet Information, 2016: https://www.information.dk/debat/2016/08/altid-kun-vestens-skyld
Politiets Efterretningstjeneste - Center for Terroranalyse: Militant islamistisk radikalisering, 2016: https://www.pet.dk/~/media/VTD%202016/20160428Militantislamistiskradikaliseringpdf.ashx


text:
Tað frøir okkum at endiliga kunngera, at “Dreymar við havið” eftir Sakaris Stórá luttekur í høvuðskappingini á filmsstevnuni ALICE NELLA CITTÀ (Alice in the City) 26. oktobur – 5. novembur í ár.
Hetta er onnur filmsstevnan sum Dreymar við havið luttekur á, og eisini í Rom kappast Dreymar við havið móti filmum úr øllum heiminum, við altjóða viðurkendum leikarum og leikstjórum.
Alice Nella Città er sjálvstøðugur partur av altjóða filmsstevnuni í Rom, og leggur høvuðsdent á filmar til ung.
Dreymar við havið gongur í Havnar Bio komandi viku aftrat.
Les meir um filmsstevnuna her
Fylg við tíðindum um filmin her
Myndin er av Juliett Nattestad í leiklutinum sum Ester, og er eitt framegrab úr filminum. Fotografur er Virginie Surdej.


text:
Tvístøða - Hví blíva við at leingja lívið
Spurningur: "Fólk gerast eldri og eldri og arbeiða longri og longri. Hvat er tað vert uttan so at vit gerast betur fyri eisini? Hvat er meiningin við at útseta deyðan um tað bara merkir at leingja ellisárini. Øll vilja liva leingi, men eingin vil verða gamal. Vilja vit ikki bara øll skulu hava tað so gott sum gjørligt so leingi sum gjørligt, og vóna at tá okkara tíð er uppi, so gongur tað so stutt tíð sum møguligt frá tí at vit ikki orka ella tíma meira til vit fara foldum frá? Hví blíva við at leingja lívið bara fyri sína egnu skyld?"
Kjaksending við Hera Joensen, Sunnevu Mohr og Arna Zachariassen. Tóri Højgaard er vertur.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Heystarfat
Prát við Jørgen Niclasen
Trump heldur fram sína sigursgongd
Argentinski kavbáturin sprongdist eftir 40 millisekundum
Samrøða við Trine Camilla Joensen úr Valkyrjunum
Myndarøð: Væleydnað seymiskeið fyri nýbyrjarar
Rúsdrekkaávirkaður og 12 persónar í bilinum
Trolbátarnir fullfermdir á Leirvík
"Kom á 2069" - Sending 22
Smuglingin av fiskaflaki úr Norra vindur upp á seg
55 vilja vera stjóri
Ísraelar og palestinar - sum dagur og nátt
Prát við Svend Højgaard
Tvístøða kjaksending 24 - Lán til uttanlandaferðir
Lýsa fyri 70 milliónir í Fiskafingrum
Týsk Samherja-skip fingið nøvn
Vandi fyri álvarsomum stríði millum Danmark og Grønland
Eg sakni heildarætlan fyri fiskivinnuna
Íslendsk lodnuskip hava rokveiðu - norðmenn á veg
R7 Premier League 9 - aftaná 24. umfar
Samrøða við Hans Jacob Hjelm, um Dansibandsfestivalin
Klipp fyri at brúka telefon í bilinum - kanska eisini í Føroyum
Ein sólskinssøga á vetri
Messi brendi brotsspark
Samband
Postboks 226
FO-600 Saltangará


text:
Ársins jólakonfekt
Nú havi enduliga fingið upp í lag at gjørt ársins jólakonfekt og nei tað er einki fancy, tað sær bara soleiðis út. Yvirskotið í ár er ikki av tí allar størsta, so eg valdi at gera tvey sløg sum eru skjót, nem og smakka væl – eitt til tey vaksnu og eitt til børnini.
Sjokoláta piparnøtur og Bailies konfekt bleiv tað til hesu ferð.
Eg og yngsti beiggi mín fingu hug til at gera okkurt jólaligt gjárakvøldið, eftir ein heldur rokaligan jólatúr í Havn allan gjár. Maðurin fór at orna jólainnkeypi, meðan vit skrúvaðu jólatónleikin for frá og gjørdu konfekt – ein góður máti at enda ein heldur strævnan dag upp á og fyri at vera erlig kom eg í jólalag hesa løtuna, sum eg annars føli at eg havi mangla eitt sindur av hesi jólini.
Men nokk um tað, her fáa tit uppskriftirnar:
Sjokoláta Piparnøtir
Hettar er tann perfekta uppskriftin til tín, sum vil virka sum ein yvirskotsmamma ella pápi, men egentliga ikki orduliga hevur tíð ella yvrskot til tess. Her eri eg totalt erlig, eg havi hvørki tol, yvirskot ella hug at bakað mínar egnu piparnøtir, so eg keypi tær í handlinum – gjarna tær bíligastu eg finni First Price er fínt nokk til okkum. So fyrsta stigi átti nokk at veri, við røttum bloggara stíli, at tú bakar tínar egnu piparnøtir – skippað tað og keyp tær heldur ella brúka tær tit eiga inni. Børnini leggja einki í um tað ikki eru heimabakaðar piparnøtir, trust me!
Smelta sjokolátuna yvir vatnbað og dippa piparnøturnar í og legg á bakipapír, lat síðan børnini koyra krymmel, lakrespulvur, gullstøv ella annað á sum tey hava hug til.
Eg hevði bæði keypt hvíta og vanliga kókisjokolátu, so eg gjørdi bæði sløgini – harafturat pyntaði eg ikki allar.
Tip – Hvít sjokoláta og lakrespulvur smakkar alvorliga væl
Bailies konfekt
Tú skalt brúka :
500 gr marsipan
3 sspsk. Kakaopulvur
Bailies
Kóki sjokolátu
Soleiðis gert tú:
Elt marsipan, kakao og Bailies væl saman, eg plagi at elta kakao og marsipan eitt sindur fyrst og síðan koyri eg eitt sindur av bailies í senn. Til 500 gr brúki eg áleið 1/2 dl av bailies.
Rulla síðan til kúlur og dyppa í smelaða sjokolátu. Lat kølnað á bakipapír.
Tip: Um tær ikki dámar Bailies – kunnu mandludopar, vanilju ella lakrespulvur sagtans brúkast í staðin.
Enjoy <3


text:
Skjalatilfarið hjá "Thorshavns udenbys Sogns kommune" er framvegis til skjals. Tí meti eg, at Marin Katrina Frýdal skyldar starvsfólkunum í umsitingini hjá Tórshavnar kommmunu eina umbering.
Í langari grein skuldsetir Marin Katrina Frýdal meg og starvsfólkini at hava forkomið skjalagoymsluni hjá Argja kommunu, "sum varð koyrd í ruskposar og beind á Brennistøðina, har hon fór upp í royk. "
Nú er tað soleiðis, at umsitingin umsitir tílík mál, og at fastar reglur eru galdandi fyri handfaring av tílíkum skjølum. Og tað stutta av tí langa er, at skjølini hjá Argja kommunu eru varðveitt, soleiðis sum lógin fyriskrivar.
Tórshavnar kommuna yvirtók skjølini í nítiárunum, og tað var eitt stórarbeiði at rudda og skipa hetta tilfar sambært galdandi reglum.
Skjalatilfar er í dag til varðveitslu hjá Landsskjalasavninum, t.d. gerðabøkur, fíggjarætlanir, roknskapir, skúlaviðurskifti og skattamál og mangt annað. Byggimálini vórðu øll umjournaliserað í skipanina hjá Tórshavnar kommunu og eru á goymslu í skjalasavninum hjá Tórshavnar kommunu.
Skjøl viðvíkjandi størri tekniskum verkætlanum á Argjum, so sum útstykkingar, spillvatnsleiðingar og fótbólsvøllur, eru somuleiðis í skjalagoymsluni hjá kommununi.
Eg undrist, at man ikki kannar ella spyr, áðrenn farið verður út í almennu og sosialu miðlarnar við slíkum álvarsligum uppáhaldi. Hetta er samstundis ein grov ákæra móti okkara starvsfólk um, sum hava uppiborið eina treytaleysa umbering.


text:
Í hálkuni móti Ternuni. Skýmingin hevði lagt seg klokkan fýra.
Anna Malan Jógvansdóttir lesur upp nýggjar yrkingar í salongini umborð á Ternuni.
Anna Malan las umborð á Termuni klokkan 16:30. Tað bar til at lesa fyri rulli.
Í turra mánalýsinium varð gingið niðan til Maggies.
Fyrst las Vónbjørt Vang úr nýggjum og gomlum, góðum. Sissal er lampuhaldari.
Marjun Syderbø Kjelnæs las nýggjar yrkingar.
Arnbjørn var tann einasti, sum las stuttsøgur. Og tað var ein úr nýggja savninum, sum talaði beinleiðis til høvundarnar, sum lurtaðu. Hon var um ein høvund, sum kom í óføri, og tí fann útav, at hann hevði brúk fyri meir tíð at skriva.
Carl Jóhan Jensen lesur uppá.
Rói Patursson las úr nýggjum yrkingum. Tær broytast hvørja ferð, og eru atlíð nýggjar.
Eftir Róa slapp Carli endiliga framat. Hann las nýtt, bílagt tilfar um Aarhus.
Tað orðið, eftir Heðin M. Klein slappp eisini við. Og reiðiligani tað.
So fóru vit av aftur Maggies. Eitt fantastiskt stað. Ein neyðug oasa.
Her fara Carli og Rói spákandi í mánalýsinum.
Aldursforsetarnir tosa um Gunnar Gunnarsson.
Jákup oysti av sínum skitsum um tilvurunnar lættleika.
Heðin lurtar inniliga.
Grønar fløkjur hoyra heima á Nólsoyarfirði.
Tá ið vit komu til Havnar var forkunnug framsýning á Býarbókasavninum. Sýningin var um íslendska skaldið, Gunnar Gunnarsson. Serliga bókin “Atvent” var tikin fram. Framsýningin er ein fotomyndaframsýning av motivum út skaldsøguni, “Atvent”. Tað er Sigurjón Petursson, sum hevur tikið myndirnar.
Áhoyrarnir sita og lurta eftir Kára Sverrissyni, sum sang úr sínum sangskatti
Hetta er langabbasonur Gunnar Gunnarsson, frá Stovninum fyri Gunnar Gunnarsson í Íslandi.


text:
Klárt at søkja miðlastuðul
Nú er klárt hjá privatum tíðindamiðlum at søkja um miðlastuðul fyri 2017
Vinstri-Grøni flokkurin størst undirtøku í veljarakanningum
Íslendingar skulu aftur á val 28. oktobur, eftir at samgongan slitnaði um hálvan septemburFyri haldarar
Fútabann órógvar íslendska valstríðið
Trotabúgvið eftir gamla Glitnir bankan hevur kravt fútabann um tíðindaflutning um bankanFyri haldarar
Klumman: Fjøri mítt, fjøri mítt...
Seinasta mánað var premiera við nýggjastu innspæling av filminum IT, skrivað av Stephen King, við einum aldursmarki á 15 ár


text:
Í kvøld, hóskvøldið 26. mai kl. 20.00, verður øðrvísi kvøldseta á Reinsarínum, har høvuðsstaðarkommunan verður lýst fyrr og nú. Hendan dagin hevur Havnin havt býarstýri í 150 ár.
Á kvøldsetuni verður vístur nýggjur stuttfilmur um menningina hjá fólkaræðinum í býnum. Í fyrstani stýrdu bara menn Havnini, og 90 ár gingu, áðrenn nøkur kvinna slapp framat í býarstýrinum.
Á pallinum verður samrøða við Jens Paula Nolsøe, søgufrøðing, sum saman við Kára Jespersen hevur skrivað Havnar søgu. Samrøðan er um, hvussu Havnin gjørdist miðdepil í Føroyum.
Birita Wardum, býararkitektur, og Mayfinn Norðoy, arkitektur, skifta orð um at varðveita gamalt og skapa nýtt í býnum. Má tað gamla víkja fyri nýggjum, ella skal gamalt varðveitast av romantiskum orsøkum? Tey svara spurningum, eisini um miðbýin.
Hansina Iversen, listakvinna, hevur verið ein túr í gøtunum og tikið myndir. Hon fer aftur við myndunum at hugleiða um, hvat riggar og ikki riggar í býnum, og hvat býurin kundi bjóðað aftrat. Upplestur er eisini á skránni. Kim Hansen við væl uppløgdum orkestri spælir kendar havnarsangir millum innsløgini.
Kvøldsetan er ætlað at vera upplýsandi og hugfarslig. Uni Arge verður orðstýrari. Øll eru vælkomin.


text:
Fróðskaparfelagið skipar fyri ráðstevnu um gransking í Føroyum
Hósdagin 16. november skipar Fróðskaparfelagið fyri ráðstevnuni Gransking í Føroyum. Ráðstevnan er ætlað granskarum, men eisini lesandi og onnur, sum hava áhuga fyri gransking, kunnu luttaka.
Á skránni er tveir høvuðsfyrilestrar, ein røð av styttri framløgum frá føroyskum granskarum, postara sessión og røður.
Høvuðsrøðararnir eru
Lise Lotte Hansen, ph.d., lektari við Aarhus Universitet: "Identifikation af epigenetisk baserede cancer biomarkører"
og
Reid Hole, Dr. Prorektari fyri Forskning og utvikling við Nord Universitet: "Samspill i forskning"
Síðst á skránni er tiltak kallað Vísindi í verki - Matur og drekka. Her fer Leif Sørensen at hava brellbitar við, Okkara bjóðar smakkiroyndir og framløgu v/ Søren Anholt, og Føroya Bjór bjóðar smakkiroyndir
Sí alla skránna her
Ráðstevnan er ókeypis. Við atliti at mati biðja fyrireikararnir luttakarar skráseta seg við at senda teldupost til winny@setur.fo
Les meira um ráðstevnuna her
Hvat er Fróðskaparfelagið
Fróðskaparfelagið varð stovnað í 1952,
Mið felagsins eru
1. At fremja samstarv millum fólk í Føroyum, sum takast við vísindaligt starv.
2. At upplýsa alment um vísindalig viðurskifti við útgávuvirksemi og fundum.
3. At menna føroyskt sum vísindamál.
Fróðskaparfelagið og Fróðskaparsetrið hava í nógv ár samstarva um orðabókaarbeiði, útgávuvirksemi, almennar fyrilestrar o.tíl. Í 2005 stovnaði Fróðskaparfelagið saman við Fróðskaparsetrinum forlagið Fróðskap, sum heldur fram við útgávuvirksemi felagsins.
Sambært viðtøkum felagsins kunnu tey gerast limir, sum í verki hava víst, at tey hava granskingarførleika ella í minsta lagi hava útbúgving á masterstigi. Tann, sum søkir um limaskap, kann seta seg í samband við felagið á fff@frodskaparfelag.fo.
Eftir umsókn ella uppskoti frá limum býður nevndin teimum limaskap, sum hon metir lúka ásettu treytir.


text:
- Tíðindi, mentan og ítróttur
Fleiri løðistøðir setast upp
SEV hevur sett upp skjótløðistøð í Runavík til elbilar. Og í næstum verða tvær løðistøðir á flogvøllinum í Vágum budnar til elnetið.
Seinasta løðistøðin, sambært hesi ætlanini, skal setast upp í Sandoynni. Tað skrivar SEV á heimasíðuni, sev.fo, í dag.
Talan er um skjótløðistøðir, sum eftir 20 minuttum løða bilin upp á 80 prosent, og tað er munandi skjótari, enn eldru løðistøðirnar vóru førar fyri, skrivar SEV.
Fyrsta skjótløðistøðin í Føroyum varð sett upp í Klaksvík stutt undan jólum í 2015. Síðani eru løðistøðir settar upp við Streymin, á Tvøroyri, í Havn og í Vestmanna.


text:
- Tíðindi, mentan og ítróttur
Handverkarar aftur til Føroya at arbeiða
Tak niður
Føroyskir handverkarar, serliga elektrikarar og rørleggjarar, sum hava arbeitt í Norra, leita nú heimaftur á klettarnar at finna sær arbeiði. Virksemið í Norra er minkað nógv.
Sæbjørn Bestirson Nielsen, tekniskur leiðari á Landssjúkrahúsinum, fær alsamt fleiri fyrispurningar frá handverkarum, sum hava arbeitt í Norra.
Eisini Magnus Magnussen, formaður í Føroya handverksmeistarafelag, sum hevur el-fyritøkuna Elmek, merkir rákið. Tað er lættari at finna elektrikarar, sigur hann.
Sí eisini


text:
Í døgunum frá ónsdegnum 10.januar til og við sunnudagin 14.januar 2018 verður missiónsvika í Missiónshúsinum í Porkeri.
Ónskvøldið 10. januar kl 20 talar Jógvan Højgaard, trúboðari. Manskórið Tvøroyri/Hvalba syngur.
Tórskvøldið 11.januar kl 20 talar Jónsvein Bech, prestur. Robert Thomsen syngur.
Fríggjakvøldið 12.januar kl 20 talar Olaf Magnussen, lærari. Streingjakórið í Porkeri syngur.
Leygarkvøldið 13.januar kl 20 talar Ovi Brim, prestur. Streingjakórið í Porkeri syngur.
Sunnudagin 14.januar kl 12 verður guðstænasta við altargongd í kirkjuni við Ova Brim, presti.
Sunnukvøldið 14.januar kl 18 talar Jógvan Højgaard, trúboðari. Manskórið Tvøroyri/Hvalba syngur. Innsavnan verður.


text:
Fyrrverandi íslenska stjórnin slitnaði og nú skulu íslendingar aftur á val. Tað verður tann 28. oktober.
Kanningar vísa, at tað er flokkurin Vinstru Grønu, við forkvinnu, Katrín Jakobsdóttir, ið standa til at vinna valið. Sambært íslensku heimasíðuni Vísir.is, fáa Vinstru Grønu umleið 30% av atkvøðunum.
Flokkurin ið stendur til at fáa næstmest atkvøður er Sjálfstæðisflokkurin, ið stendur til at fáa 22% av atkvøðunum. Bjarna Benediktsson er formaður í Sjálfstøðisflokkinum.
Bjarni Benediktsson var forsætisráðharri í undanfarnu samgongu og fíggjamálaráðharri í samgonguni fyri tað. Hann hevur verið í mongum politiskum gølum seinastu árini. Millum annað var hann í Panama-skjølunum, ið vísti at hann hevði pengar í skattaskjóli. Harumframt vísti tað seg, at pápi Bjarna Benediktsson hevði verið innblandaður í einum málið um at reinsa navnið hjá einum dømdum pedofili. Eisini var fyri stuttum funnið fram til, at Bjarni Benediktsson seldi øll síni partabrøv í íslenska bankanum, Glitnir, beint áðrenn bankin fór á húsagang í 2008. Nógv er tí ið bendir á, at Bjarni Benediktsson visti um støðuna í bankanum, og tískil megnaði at sleppa sær undan at missa nógvan pening.
Hóast tær mongu gølurnar, fær Bjarni, og flokkur hansara, enn nógvan stuðul frá íslenska fólkinum.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Frásøgn úr Fugloy
Maður og kona høvdu fingið trý ynskir, sum skuldu ganga út. Konan sá eina aðra konu gera blóðmør og ynskti, at hon hevði átt sær eitt langapetti frá henni. Tað var ikki meira enn ynskt, so hevði hon tað. Tá ið hon kom inn aftur til sín sjálvs við langapettinum, spurdi maðurin, hvaðan hon hevði fingið tað. Hon segði, at hon hevði ynskt sær tað frá eini aðrari konu. Tá gjørdist maðurin spinnandi óður og ynskti, at tað hevði staðið fast í nøsini á henni. So varð: langapettið hekk fast har, sum tað var ynskt, og nú vóru eingi onnur ráð uttan at nýta triðja ynskið til at fáa tað burtur aftur. Illa fóru tey ynskini.
Frásøgn: Jóhan Hendrik Matras, Kirkju
Jakob Jakobsen: ”Færøske folkesagn og æventyr”, 1898-1901
Ævintýrið er her endurgivið við stavseting Hammershaimbs.
79 AT 750 A


text: Anker Eli Petersen var føddur á Tvøroyri í 1959 og vaks upp í Havn. Hann tók studentsprógv í 1979. Í 1989 fór hann at arbeiða sum listamaður burturav. Hann hevur serliga arbeitt við myndatolkingum av føroyskum og finskum kvæðum og norrønari gudalæru. Hann arbeiðir mest við blandingstøkni ímillum máling og litklipp, tó eisini við teldugrafikki, serigrafi og skurðmyndum. Myndastílurin er einfaldur, ímyndarligur, og denturin er lagdur á frásøgnina. Harumframt hevur hann skrivað tekstir til fløguútgávur, sum Terji Rasmussen hevur gjørt løg til, m.a. á fløguni Terji og føstufressar.


text:
Hosni Mubarak
Muhammad Hosni Said Mubarak (føddur 4. mai 1928), vanliga bert umrøddur sum Hosni Mubarak, var fjórði forseti Egyptalands. Han tók við sum forseti hin 14. oktober 1981 eftir Anwar Sadat eftir at hesin varð myrður hin 6. oktober 1981. Tann 11. februar 2011 fór Hosni Mubarak frá sum forseti Egyptalands eftir 18 dagar við ógvusligum mótmælum og uppreistri í landinum. Sum forseti fyri Egyptaland var hann sæddur sum ein av teimum maktmiklastu leiðarunum í miðeystri. Hann var kendur fyri sína moderatu meining um Ísrael-Palestina konfliktina og var ofta við í samráðingum millum báðar síðurnar.


text:
Jørgen Niclasen hevur lagt uppskot fram í løgtinginum um, at fráfaringaraldurin hjá tænastumonnum skal broytast frá 67 ár til 70 ár. Hetta er beinleiðis uppílegging í avtalurættin hjá Føroya Lærarafelag og Føroya Pedagogfelag. Sambært § 26 í løgtingslóg um tænastumenn er fráfaringaraldurin hjá tænastumonnum ásettur sambært semju millum partarnar á arbeiðsmarknaðinum og Fíggjarmálaráðið. Tað er tí beinleiðis brot á lógarásetta rættin hjá feløgunum, tá Jørgin Niclasen nú leggur uppskot fyri løgtingið um at broyta fráfaringaraldurin.
Feløgini kunnu als ikki góðtaka hesa framferðina. Jørgin Niclasen eigur at virða samráðingarrættin hjá feløgunum og taka uppskotið aftur sum skjótast ella eigur umsitingin í løgtinginum at vísa uppskotinum frá sær.
Føroya Pedagogfelag Føroya Lærarafelag
Jógvan Philbrow, formaður Herálvur Jacobsen, formaður


text:
Konfliktmekling
Arvur og mediatión
Systkin møtast at tosa um at býta tað jarðiska góðsið eftir foreldrini. Ein óvanlig og trupul støða. Ein støða, sum lættliga kann gerast hættislig fyri alt framtíðar samskifti millum arvingarnar.
At býta materiell virði kann í sjálvum sær vera trupult, og uppaftur truplari gerst hetta, tá snýr seg um arv, tí her eru sterkar persónligar kenslur íblandaðar.
Kenslur, sum tey eftirsitandi á einhvønn hátt ótalað hava sínamillum, og sum eisini ganga aftur til viðurskiftini teirra við forleldrini.
Hesar kenslur í arvabúgvum hava trong kor, tá materiellu lutirnir skulu deilast. Kenslurnar koma "í klemmu", so at siga. Alt ov ofta sæst í arvabúgvum, har trupulleikar eru, at býtið um arvalutirnar meiri er stýrt av undirliggjandi óloystum ella óviðgjørdum kenslu- og samskiftistrupulleikum, enn av veruligum ósemjum um teir einstøku arvalutirnar.
Hvussu ofta hoyrast ikki orðini - "also tað er ikki málaríið, jørðin etc., sum er hevur tann stóra týdningin - men tað er mátin, tað verður gjørt uppá", sum er trupulleikin. Og útsagnir sum at :fólk eru frek, egoistisk, ongantíð hava hjálpt til, ongantíð eru nøgd, altíð bara hava kravt, verið forkelaður etc. etc., eru dømi um viðurskifti, sum gera alt samskifti um býtið av ognarlutunum sera trupult.
So at fáa býtt eitt arvabúgv, har nógvar truplar kenslur liggja millum tey eftirsitandi, er trupult, um hond ikki verður tikin um henda partin av arvaviðgerðini eisini. Rúm er ikki fyri dialogi í skiftirættinum, sum hevur til uppgávu at fáa arvin býttt skjótast gjørligt.
Yvirornað hava arvingarnir eitt felags ynski um eitt virðiligt samskifti framyvir, og eitt virðiligt samskifti fæst ikki, um arvabýti endar við einum stríðið, sum slítur tað samskiftið, sum var. Fleiri syndarlig dømi eru um júst tað.
Tað er ikki lætt fyri nakran at býta arv, men tað skal gerast fyrr ella seinni.
Júst til arvaskifti er brúkið av triðjapersóni, sum hevur mediatorførleika, ómetaliga upplagt. Mediator syrgir fyri, at øll koma til orðanna, øll fáa høvi at greiða frá teimum tankum og ivamálum, sum arvabýti hevur elvt til, og øll fáa høvi at lurta eftir hugsanum og sjónarmiðum hjá hvør øðrum. Mediator syrgir fyri at tosingarlagið er virðiligt fyri allar partar.
Úrslitið er ein avtala, sum partarnir sjálvir gera. Og tað best av øllum - ein slík avtala styrkir relatiónina og viðvirkar til eitt virkið samskifti framyvir millum arvingarnar.
Samband
Turið Debes Hentze
Djúpagilsvegur 14
FO-188 Hoyvík
tlf. 519700
tdh@hentze.fo


text:
Aðrir kundar hava eisini hugt eftir
Bodystocking úr ull/bummull frá Melton, langar ermar, 1-pk., std. 0-2 ár, hvítir og gráir
"Ull.bodystokkarnir" frá Melton eru &...
Bodystocking við stuttum ermum úr ull frá Joha, std. 50 til 100 (nýføðingar til 3 ár)
Hesin "bodystokkur" er frá Joha og er hann...
Bodystocking við stuttum ermum úr bummull frá Joha, std. 50 og 60
Hesin "bodystokkur" er frá Joha og er hann...
Aðrar vørur í somu kategori
Undirtroyggja úr ull/bummull við langum ermum frá Melton, ráhvít, std. 3-10 ár
Hesar undirtroyggjurnar eru frá Melton. T&ae...
Bodystokking frá Papfar, Melange tahiti, std. 3 mdr - 3 ár
Bodystokking frá Papfar. Papfar er eitt merkið h...
Bodystokking frá Papfar, Lavanda, std. 3 mdr til 3 ár
Bodystokking frá Papfar. Papfar er eitt merkið h...


text:
Sum kunnugt hevur Kommunala Arbeiðsgevarafelagið lýst verkbann fyri allar námsfrøðingar og hjálparfólk, ið eru limir í Føroya Pedagogfelag.
Verkbannið er galdandi frá hósdegnum 14. december 2017 kl. 07.00.
Sannlíkt er, at hóast arbeiðssteðgurin er á almenna arbeiðsmarknaðinum, fer hann at ávirka privatu vinnuna, við tað at starvsfólk ikki fáa síni børn ansað.
Gjørt verður vart við, at starvsfólk, sum ikki sleppa til arbeiðis orsakað av manglandi barnaansing, ikki hava rætt til løn hesa tíðina, tey eru burtur.
Um arbeiðssteðgur verður á økinum hjá øðrum feløgum, er tað sama galdandi.
Limir í Føroya Arbeiðsgevarafelag og undirfeløgum tess kunnu venda sær til Føroya Arbeiðsgevarafelag, um tey hava spurningar um hetta.


text:
- Hetta er ein liður í støðuga arbeiði okkara at akkreditera Klaksvíkar Sjúkrahús sambært altjóða reglum, so vit framhaldandi verða fult á hædd við øll onnur nútímans sjúkrahús.
Soleiðis sigur Súsanna Olsen, varastjóri á Klaksvíkar Sjúkrahúsi, við Norðlýsið.
Klaksvíkar Sjúkrahús hevur keypt nýggjar maskinur og útgerð til vaskaríið, sum nú verður innrættað og skipað sambært dagførdum krøvum og mannagongdum.
- Tað er umráðandi at dagføra og framtíðartryggja allar partar av virksemi okkara, soleiðis at tænasturnar her á sjúkrahúsinum støðugt eru á fult nøktandi støði. Reinføri hevur alstóran týdning á einum sjúkrahúsi, og her hevur vaskaríið sjálvsagt ein sentralan leiklut, sum verður væl útintur av okkara dugnaligu og royndu starvsfólkum, sigur Súsanna Olsen.
Gomlu maskinurnar vóru farnar at eldast, og tí var ein endurnýgging neyðug. Harumframt skal alt vaskaríið innrættast og skipast av nýggjum.


text:
Hóast brævamongdin er støðugt fallandi, hevur Posta triðja árið á rað eitt avlop at vísa á botnlinjuni.
Posta hevði aðalfund í gjár, har roknskapurin fyri 2015 varð lagdur fram. Úrslitið fyri skatt gjørdist eitt avlop á 4,1 millión fyri skatt. Árið fyri var úrslitið fýra milliónir fyri skatt.
Sølan hækkar
Sølan hækkaði úr 91 milliónum krónum upp í knappar 95 milliónir krónur. Rakstraravlopið var 9,5 milliónir krónur, sum svarar til 10 prosent av søluni. Eginognin er nú góðar 30 mkr.
Útlitini fyri 2016 eru áhugaverd, og Posta væntar eisini eitt yvirskot í 2016, verður sagt í tíðindaskrivi.
Høvuðssætið verður nú nútímansgjørt, og felagið hevur ment sjálvgreiðslur, soleiðis at viðskiftafólk fáa enn størri fleksibilitet.
Útskifting í nevndini
Á aðalfundinum varð ein útskifting gjørd í nevndini. Landsstýrismaðurin í uttanríkis- og vinnumálum hevur valt Jónu Olsen, rakstrarstjóra á Føroya Tele í nevndina, og Poula Michelsen Kass er farin úr nevndini.
Í nevndini sita Andras Róin, nevndarformaður, Reidar Nónfjall, næstformaður, Aibritt á Plógv, Jóna Olsen, Jens Peder Jensen og Sunleif Álaberg.


text:
KÍ vann uppiborið á arvafíggindanum HB, og tók harvið enn eitt týdningarmikið fet móti fyrsta meistaraheitinum síðan 1999. Sunnudagin hittust mest vinnandi feløgini í Gundadali, og tað sást beinanvegin, hvat liðið var svangari.
KÍ legði út sum eitt óløgi og trýstið HB um allan vøllin. Tí var tað sum ein vátur vøttur, tá ið Rókur á Fløtum við einum turrum langskoti úr 20 metrum legði HB á odda longu í 5. minutti. Tað flutti líkasum trumfin yvir til havnamenn, men klaksvíkingar vildu ikki lata sær støðuna lynda og trýstu áhaldandi.
Tað skuldi kortini eitt brotsspark av teimum heilt bíligu til, áðrenn KÍ kundi javna. Dómarin Eiler Rasmussen helt seg síggja eitt lítið skump, tá lítil hálvur tími var leiktur, og so var hann skjótur at bríksla. Ársins klaksvíkhetjan, Jóannes Bjartalíð, setti brotssparkið trygt í netið, og so var javnt.
Seinni hálvleikur líktist fyrra, tó fekk HB betri tamarhald á spælið til tíðir. Í 62. minutti fekk so Ari Mohr Olsen, sum í ár veruliga hevur fingið sítt gjøgnumbrot, eitt gott mál, tá ið hann stríddi bóltin í málið.
KÍ hevði onkrar stórar møguleikar, sum vóru misnýttir, og HB hevði eisini tvær heilt góðar støður, sum kundu givið mál. Men tað var eitt sjálvmál frá HB-liðskiparanum, Johan Troest Davidsen, sum gav KÍ ta lívlínuna, sum teimum tørvaði.
Nú lá dysturin og dandaði á javnleikinum, men tá ið KÍ móti dystarenda fekk fríspark beint uttan fyri brotsteigin, vistu flestu áskoðararnir, hvat klokkan á Bakkanum hevði sligið. Tí Suni Olsen var komin inn hjá KÍ, og hann setti bóltin sera hegnisliga beinleiðis í netið.
KÍ vann samanlagt helst uppiborið, tó at HB hevði sigurin í posanum tvær ferðir. KÍ hevur eina nógv greiðari ætlan, teir eru kropsliga yvirlegnir, orka betur og eru sterkari, vinna nærdystir. KÍ hevur eina nógv einfaldari spælætlan enn HB, hvørs spælarar tykstu ógvuliga ótryggir um, hvussu teir skulu fara fram. Tað blívur ov nógv tvørturum og aftureftir, bóltar verða sjáldan spældur í tómrúm, meðan KÍ leggur eitt høgt trýst, og fer rættiliga beina leið eftir málinum, sum tað hóast alt snýr seg um.
Við sigrinum heldur KÍ Víking á øðrum plássi fýra stig aftan fyri seg, og tók tí eitt sera avgerandi stig rætta vegin, fyri at tað skal geva tostandi áskoðarafjøldini har norði, tað henni vantar. Og áskoðararnir hjá klaksvíkingum hava veruliga uppiborið tað, tí meiri eggjandi og syngjandi fjøld er ikki sæð í áratíggju.
Men allar súður eru ikki syftar enn.
HB - KÍ 2-3
1-0 Rókur av Fløtum Jespersen
1-1 Jóanes Bjartalíð (br.)
2-1 Ari Mohr Olsen
2-2 Sjálvmál
2-3 Súni Olsen


text:
Háfoss slept frádrátti fyri fakfelagsgjøld
Dan Klein --- 10.10.2017 - 07:03
Sonja Jógvansdóttir, tingkvinna, sigur seg hava avtalu við løgmann um, at frádráttur fyri fakfelagslimagjald kemur í gildi 1. januar 2018. Fyri góðum trimum árum síðani atkvøddi Kristina Háfoss, landsstýriskvinna, fyri, at fakfelagsgjøld skuldu kunna dragast frá í skatti. Nú brúkar hon somu grundgeving, sum táverandi meirilutin, fyri ikki at taka undir við at gera fakfelagsgjøld skattafrí
Øssur Winthereig - PRESS
Heldur ikki í uppskotinum til fíggjarlóg fyri 2018 sæst, at samgongan ætlar at veita frádrátt í skatti fyri fakfelagsgjøld.
- Vit hava ein avtalu um, at frádráttur av fakfelagsgjaldi skal koma í gildi 1. januar 2018. So enn er avtalan ikki brotin, sigur Sonja Jógvansdóttir.
Í apríl 2014 atkvøddu øll núverandi landsstýrisfólk og løgmaður annars fyri at broyta skattalógina, so fakfelagslimur kundu draga limagjaldið frá í skatti.
Uppskotið áttu Eyðgunn Samuelsen og Rigmor Dam, sum tá sótu í andstøðu í løgtinginum.
Og tá atkvøtt var, so hildu øll úr Tjóðveldinum, Javnaðarflokkinum og Framsókn, at limagjald til fakfeløg skuldi kunna dragast frá.
Undir fyrstu viðgerð av uppskotinum til fíggjarlóg fyri 2018 minti Sonja Jógvansdóttir Kristinu Háfoss á, hvussu hon hevði atkvøtt fyri góðum trimum árum síðani.
- Eg kundi hugsa mær at spurt Kristinu Háfoss, hví hon 29. apríl 2014 atkvøddi fyri einum uppskoti frá Eyðgunn Samuelsen og Rigmor Dam um frádrátt til fakfelagsgjøld. Hví hevur hon øðrvísi sjónarmið í dag? Var tað tí hon var populist ella í andstøðu ella hevur hon skift hugsan? spurdi Sonja Jógvansdóttir.
Kristina Háfoss svaraði, at nú var ein bruttoskattaskipan galdandi, og nýggir frádráttir høvdu ført til størri umsiting.
- Skulu vit veita onkra kompensasjón fyri fakfelagsgjøld, so skulu vit ikki brúka frádráttir, men heldur okkurt slag av stuðulsskipan, svaraði Kristian Háfoss.
Somu grundgeving sum Bárður
Landsstýriskvinnan tykist nú at brúka somu grundgeving sum táverandi meiriluti – Bárður Nielsen, Bill Justinussen, Jákup Mikkelsen og Rodmundur Nielsen – brúktu í 2014.
Teir fýra vístu tá á, at í seinnu helvt av 1990 árunum var ein umlegging av skattaskipanini frá netto- til bruttoskatt. Skattaborgarar vórðu samstundis kompenseraðir fyri frádráttir, sum teir mistu.
- Hetta hevur gjørt samfelagið munandi bíligari at reka. Meirilutin hevur onga ætlan at økja um umsitingarútreiðslurnar og tekur tí ikki undir við málinum, skrivaðu teir fýra tá.
Í ár legði Kristina Háfoss afturat:
- Hatta eru viðurskiftir, sum vit skulu viðgera nærri saman – innanhýsis í samgonguni.
Seinasta uppskot skuldi fella burtur
Sonja Jógvansdóttir legði í mars nýtt uppskot fram um broyting í skattalógini, har fakfelagslimir kundu draga limagjald frá í skatti. Sambært Sonju Jógvansdóttir fall tað uppskotið burtur, tí avtala var gjørd um, at samgongan skuldi koma við sínum egna uppskoti seinni.
- Um samgongan ikki leggur nakað uppskot fram, so leggi eg mítt egna uppskot framaftur, sigur Sonja Jógvansdóttir.
Súni Selfoss, formaður í Starvsmannafelagnum sigur seg undrast yvir, hvussu Kristian Háfoss kann koma til ta niðurstøðu.
- Hetta er eitt av okkara kjarnumálum og tað má vera at ganga frá lyftunum, um skattalógin ikki verður broytt, sigur Súni Selfoss.
Lesið um kjarnumálini hjá Starvsmannafelagnum í valárinum 2015:
Greiðar grundgevingar í 2014
4. mars 2014 løgdu Eyðgunn Samuelsen og Rigmor Dam úr Javnaðarflokkinum fram uppskotið um at limagjald til fakfeløg skuldi kunna dragast frá í skatt, men tá var tað sum andstøðutinglimir.
Tær báðar høvdu fýra høvuðsgrundgevingar. Í fyrsta lagi, tí verkfalspeningur verður skattaður við útgjald, hóast inngjaldið fer av skattaðari inntøku. Skattur eigur ikki at verða goldin av somu krónu tvær ferðir.
Tær báðar vístu í øðrum lagi á, at til ber hjá arbeiðsgevarum at draga teirra limagjald frá í skatti. Tí er rímiligt, at arbeiðstakarar eisini kunnu draga sítt limagjald frá.
Í triðja lagi nevndu tær, at bæði fakfeløg og arbeiðsgevarafeløg stimbra undir skipanir, sum styrkja arbeiðsmarknaðin.
- Hesi feløg lyfta ein búskaparstabiliserandi leiklut gjøgnum frælsar sáttmálasamráðingar og átaka sær eina rúgvu av týdningarmiklum samfelagsuppgávum, so sum persónliga, løgfrøðisliga og fakliga ráðgeving, luttøku í samfelagskjaki og upplýsing, skrivaðu tær báðar í viðmerkingunum.
Bolverk móti sosialari dumping
Tær grundgóvu eisini við, at vit sum samfelag eiga at eggja fólki at gerast limir í fakfelag, og harvið standa saman sum eitt bolverk í móti sosialari dumping.
Norðurlendska modellið, sum í stóran mun er eyðkent av einum væl skipaðum og frælsum arbeiðsmarknaði, har partarnir koma ásamt um løn og arbeiðskor, hevur væl og virðiliga prógvað sítt virði.
Vælferð og vælstandur, tryggleiki og álit, friður og framburður eyðkenna okkara part av heiminum. Hetta orsakað av einum gróðursettum fólkaræði, opinleika í politisku skipanini og einum væl skipaðum, frælsum arbeiðsmarknaði, har partarnir kenna síni rættindi og skyldur.
Í álitinum frá fíggjarnevndini stóð Kristina Háfoss saman við Eyðgunn Samuelsen og Aksel V. Johannesen.
- At taka undir við hesum uppskotinum, hevði fyri eitt húski, har bæði eru limir í einum arbeiðarafelag, merkt ein skattalætta á millum 5- 10.000 krónir um árið. Peningur, sum í størstan mun hevði farið í beinleiðis nýtslu, skrivaðu tey trý í teirra tilmæli til løgtingið.
Tað bar ikki til at fáa viðmerking frá Aksel V. Johannesen, løgmanni, til hesa grein.


text:
Advokatarnir hjá Bill Cosby hava seinastu fimm mánaðirnar strongt á dómaran Elizabeth A. McHugh fyri at fáa hana at afturvísa ákærunum, men dómarin syrgdi við sínari avgerð fyri, at málið nú heldur fram.
Tað merkir, at tann einaferð so sera væl umtókti sjónleikarin - serliga fyri sín leiklut sum dr. Huxtable í ”The Cosby show” - nú skal fyri rættin. Har skal hann hitta minst ta einu av teimum nógvu kvinnunum, ið hava lagt hann undir at hava neyðtikið seg. Bill Cosby, sum er 78 ár, noktar seg sekan.
Næsta stigið í málinum er, at ein rættardagur verður ásettur fyri málið.
Tað er Andrea Constand, sum hevur ákært Bill Cosby fyri at hava doyvt seg og síðan neyðtikið seg; ákæruvaldið sigur, at Cosby misnýtti sína støðu sum vinur og ráðgevi, tá ið hann gjørdi seg inn á hana í sínum heimi uttan fyri Philadelphia í 2004.
Andrea Constand var ikki í rættarsalinum týsdagin. Advokatarnir hjá Bill Cosby hava funnist at ákæruvaldinum fyri ikki at kalla hana inn sum vitni, men heldur líta á ta frágreiðingina, sum hon gav løgregluni í 2005.
Einar 20 aðrar kvinnur hava sagt seg vera kynsliga misnýttar av Bill Cosby, men tær eru enn ikki partur av rættarmálinum.


text:
Soleiðis liggur landið, nú aðalfundurin hjá ÍSF skal velja nýggja nevnd og forseta í kvøld.
Sum Dimmalætting skilir, er Elin H. Joensen einasta valevni til forsetasessin í Ítróttasambandi Føroya, og sostatt verður hon nýggjur forseti eftir Petur Elias Petersen, sum legði frá sær eftir stríð í nevndini.
Royndir hava verið at seta onnur fram til sessin, men tað verður av ongum. Eitt nú hevur ljóðað, at Kaj Leo Holm Johannessen og Jón Hestoy eru spurdir, men hvørgin teirra fer í valstríð við Elina.
Tað eru 13 sersambond í ÍSF, ið stilla Elina H. Joensen upp. Øll uttan Svimjisambandið, Flogbóltssambandið og Hondbóltssambandið, ið eru ósamd við hini um nógv umrødda býtislykilin.
Umframt forsetan skal øll nevndin veljast av nýggjum, tí eingin av hinum nevndarlimunum stilla uppaftur eftir eljustríðið. Fýra nevndarlimir skulu veljast aftrat forsetanum.
Dimma.fo skilir, at tey trettan sersambondini hava stillað Schandorff Vang og Sigurð Rasmussen at sita í fýra ár, og John Kjær og Heðin Joensen at sita í tvey ár.
Hini trý sersambondini hava í sínum lagi stillað upp svimjilegenduna Jón Hestoy og hondbóltsmannin Gunnar Djurhuus.
Um tey trettan sambondini trumfa sín vilja ígjøgnum, vera hvørki Jón Hestoy ella Gunnar Djurhuus at finna nevndini, men tað er eisini møguleiki fyri, at ein roynd verður gjørd at koma til sættis aftur, og so verður rúm fyri onkrum teirra.
Hvussu verður og ikki. Hvussu Ítróttasamband Føroya skipar seg fæst at vita í kvøld. Aðalfundurin byrjar klokkan 18.


text:
Loysnin, sum Sirið Stenberg, landsstýriskvinna, nú hevur lagt fram fyri Føroya Løgting, liggur á fleiri økjum sera tætt at tí heildarheilsuætlan, sum leiðslan fyri Klaksvíkar Sjúkrahús fyri stuttum legði fram í samstarvi við okkum í Norðoya Bú- og Heimatænastu og Klaksvíkar kommunu. Einki er tó liðugt, fyrr enn alt er liðugt, og tað er framvegis ikki heilt greitt í fyriliggjandi uppskoti, hvat landsstýriskvinnan ítøkiliga vil í leiðsluspurninginum. Tí ræður um, at Føroya Løgting við løgtingssamtykt slær fast við sjeytumma seymi, at vit varðveita tryggleikan um lokalu leiðsluna á Klaksvíkar Sjúkrahúsi, samstundis sum ein nútímans samansjóðing av øllum trimum sjúkrahúsunum verður sett í verk.
Við upplegginum til eina nýskipan fyri sjúkrahúsverkið hjá landsstýriskvinnuni, Sirið Stenberg, nærkast vit málinum fyri einari loysn fyri Klaksvíkar Sjúkrahús, sum vit væl kunnu taka undir við, og sum tí langt um leingi kann leggja lok á áhaldandi – ofta neiligu – umrøðuna av, hvussu føroyska sjúkrahúsverkið eigur at verða skipað.
Tað hevur einki endamál at leggja upp til stríð fyri stríðið skyld. Her hugsi eg eitt nú um tær kreftir her í Norðoyggjum, ið bara síggja vandar í øllum loysnum og dagføringum, men eg hugsi líka so nógv um umhvørvið í og kring Landssjúkrahúsið, sum als ikki ynskja nakað Klaksvíkar Sjúkrahús. Hvørgin av hesum pørtum finnur nakrantíð nakra loysn, sum ber fram á leið fyri sjúkrahúsverkið samlað.
Alt ov ofta verður Klaksvíkar Sjúkrahús brúkt sum politisk amboð. Hetta órógvar bæði starvsfólk á Klaksvíkar Sjúkrahúsi og øll okkum, sum búgva í Norðurøkinum og eru fegin um tær nógvu og sera góðu heilsutænasturnar, sum sjúkrahúsið bjóðar okkum. Hetta økir um tryggleikan og trivnaðin hjá norðoyingum, og ger tað meira lokkandi hjá nýggjum familjum at seta búgv her.
Liggur tætt upp at heildarheilsuætlanini
Eingin er meira uppsettur enn eg at stríðast fyri tí best hugsandi loysnini fyri Klaksvíkar Sjúkrahús sum ein væl virkandi og tryggan part av sjúkrahúsverki Føroya, men sjálvt stríðið er ikki eitt endamál í sær sjálvum. Málið má vera at røkka úrslitum.
Besta prógvið um hetta er Heildarætlanin fyri Heilsutænastur í Norðurøkinum, sum vit í leiðslunum fyri Klaksvíkar Sjúkrahús, Norðoya Bú- og Heimatænastu og Klaksvíkar kommunu í felag hava arbeitt hart og miðvíst við seinastu mánaðirnar við sterkari uppbakking frá Klaksvíkar Býráð, borgarstjórum og landspolitikarum í Norðurøkinum.
Á henda hátt hava vit stríðst ítøkiliga fyri at røkka nøkrum málum, og nú Sirið Stenberg, landsstýriskvinna, hevur lagt sítt uppskot til skipan av heilsuverkinum á tingborð, er greitt, at hetta stríð okkara hevur ikki verið til fánýtis – vit hava vunnið fleiri sigrar.
Sjúkrahúsleiðslurnar verða varðveittar og samansjóðaðar
Tað er gott, at landsstýriskvinnan hevur slept tilmælinum um at skipa Klaksvíkar og Suðuroyar sjúkrahús undir leiðsluna á Landssjúkrahúsinum, soleiðis sum menningarætlanin eitt skifti legði upp til.
Øll kenna vit søguna við menningarætlanini. Fyrst fingu vit at vita, at vit skuldu hava ein leiðslubólk, ið varð mannaður við stjórunum fyri øll trý sjúkrahúsini, síðani broytti íslendski serfrøðingurin støðu og segði, at tað skuldi vera ein stjóri fyri øll trý sjúkrahúsini. Í dag kunnu vit staðfesta, at landsstýriskvinnan hevur í størri mun hildið seg til uppruna uppskotið, at skipa allar tríggjar leiðslur í eitt leiðslutoymi við einum felags, yvirskipaðum stjóra.
Sum borgarstjóri fegnist eg um, at landsstýriskvinnan hevur lurtað eftir tilmælinum frá einum samdum býráð í Klaksvík, øllum kommununum í Norðoyggjum og Fuglafjarðar- og Eysturkommunu.
Hetta vísir bara, hvussu stóran týdning tað hevur, at vit konstruktivt og proaktivt siga, hvat vit vilja við sjúkrahúsverkinum, heldur enn at liggja í skotgrøvum. Hetta er tað, sum kann lyfta norður-eysturøkið og tryggja okkara borgarum bestu tænastu á heilsuøkinum.
Men sjálvandi er einki liðugt, fyrr enn alt er liðugt. Tað er framvegis ikki heilt greitt í fyriliggjandi uppskoti, hvussu landsstýriskvinnan ætlar at skipa leiðslurnar á sjúkrahúsunum, og tí ræður um, at Føroya Løgting við løgtingssamtykt slær fast við sjeytumma seymi, at vit varðveita tryggleikan um lokalu leiðsluna á Klaksvíkar Sjúkrahúsi, samstundis sum ein nútímans samansjóðing av øllum trimum sjúkrahúsunum verður sett í verk.
Varðveitt og økt virksemi á Klaksvíkar Sjúkrahúsi
Ongantíð hava vit verið so nær einari góðari loysn fyri Klaksvíkar Sjúkrahús.
Eg fegnist um:
*At akutmóttøkan á Klaksvíkar Sjúkrahúsi verður varðveitt
*At Klaksvíkar Sjúkrahús skal gera fleiri tilrættarlagdar skurðviðgerðir
*At Klaksvíkar Sjúkrahús skal gera fleiri optopædkirurgiskar viðgerðir og kikarakanningar
*At Klaksvíkar Sjúkrahús skal uppraðfesta endurvenjing av fólki við heilaskaða
*At 1870 skal samskipast við Klaksvíkar Sjúkrahús
*At viðgerðir og bíðilistar skulu samskipast við tí fyri eyga at brúka alt tilfeingið optimalt á øllum trimum sjúkrahúsum
Mest av øllum er tað mín vón, at tann mótstøða, sum eg í nógv ár havi merkt ímóti Klaksvíkar Sjúkrahúsi við hesum fer at steðga. Tað er nevniliga ein fortreyt fyri, at samskipanin av øllum trimum sjúkrahúsunum, sum nú er sett út í kortið, skal eydnast.


text:
Tá borgarar umvegis lækna (vanliga kommunulækna) hava tørv á heilsukanningum, ið ikki eru grundaðar á sjúkuillgruna, men eru krøv í sambandi við vinnubrøv, innfaraloyvi, luttøku í ítróttarkappingum o.l. skal borgarin sjálvur rinda fyri hesar kanningar.
Landssjúkrahúsið hevur heimild fyri gjaldinum í kunngerð nr. 116 frá 4. desember 2012 um gjald fyri heilsukanningar í samband við vinnubrøv v.m.
Rindast skal fyri kanningarnar forút og verður hetta gjørt í Leiðbeiningini í forhøllini á Landssjúkrahúsinum og skal rindast við gjaldskorti.
Um arbeiðsgevari ella tryggingarfelag hevur gjørt avtalu við Landssjúkrahúsið um gjald, skal borgarin kunna skjalprógva at viðkomandi arbeiðir fyri viðkomandi felag ella framganga á lista sum felagið ella bíleggjandi læknin sendir Landssjúkrahúsinum.
Les meiri her.


text:
Skjótt siga vit hendingaríkum ári farvæl og bjóða nýggjum ári við ókendum hendingum vælkomnum. Vit hava sett kós ímóti einum atkomuligari samfelag innan øll øki. Vit eru á veg, tó skulu avgerandi stig komandi árið takast fyri at koma enn longri.
Orða brekpolitik
2016 eigur at vera árið, tá ið ein brekpolitisk ætlan verður gjørd. Brekpolitiska ætlanin skal vera við til at gera greitt, at sama virðisgrundarlag skal vera fyri allar borgarar. Soleiðis kunnu vit eisini tryggja, at allir borgarar fáa somu treytir og rættindi í samfelagnum.
Her kunnu tey, ið bera brek vera við, so vítt sum gjørligt, at taka ábyrgd fyri egnum lívi og hava møguleika fyri at velja og hava ávirkan á egnan gerandisdag. Uttan mun til brek, so eiga borgarar at hava møguleika at taka lut og geva gerandslívinum sítt íkast.
Fyritreytin er tó, at umhvørvi er lagað eftir universellari hugsan um atkomu fyri øll og virðing fyri ymisleika. Tí er neyðugt, at hetta verður hugsað inn í tilrættalegging á øllum politiskum økjum við javnrættindi í møguleikum og atkomu.
Eins og likamlig atkoma skal tryggjast, skal eisini atkomu til undirvísing, upplýsing, mentan samskifti og luttøku í fólkaræðisligu tilgongdini tryggjast.
Nýtt landsstýri við visjónum
Við nýggja landsstýrinum á odda eru longu góð orð skrivað t.d í “Mál at fremja”, sum er fylgiskjal til samgonguskjalið frá 14. september 2015. Í brotinum “Børn, ung og vaksin við serligum avbjóðingum”, vil samgongan arbeiða fyri tí inkluderandi samfelagnum, har eitt nú ST sáttmálin um rættindi hjá teimum, sum bera brek eigur at verða virdir og fylgdir.
Við støði í hesum skulu øll børn og ung hava atgongd til barnagarðs-, fólkaskúla- og miðnámsskúlatilboð, ið er lagað til tørvin hjá tí einstaka við tí máli, at fleiri tímar skulu setast av til serligan tørv í fólkaskúlanum, eins og hildið verður fram við at skipa miðnámsútbúgvingar til ung við serligum avbjóðingum.
Eisini stendur skrivað, at arbeiðast skal fyri einari samskipaðari tænastu, har støðið verður tikið í tørvinum hjá tí einstaka. Heildarætlan skal leggjast fyri best møguliga menning av barninum, og tryggjast skal, at bíðilistar til greining eru so stuttir, sum tilber.
Stuðul, tillagað størv og bústaður
Í sama skjali er staðfest, at rætturin til neyðugan stuðul skal lógartryggjast - eitt nú í skúla og frítíðarhøpi, og at skipanin við persónligum stuðlum skal endurskoðast.
Fleiri vard og tillagað størv eins og fleiri vardir verkstaðir kring landið skulu gerast veruleiki, og farast skal undir at byggja fleiri vardar bústaðir umframt virknis- og umlættingardeplar, har tørvurin er størstur. Farið verður somuleiðis undir at byggja tíðarhóskandi bústovnar.
Tolin, men tó...
Hetta ljóðar gott, og pappírið er tolið. Tó hevur tað týdning, at virðing er fyri tí, sum skrivað er, so ikki ov long tíð gongur frá skrivaða orðinum til orðið gerst verk. Sum samfelag eru vit samd um, at vit skulu viðurkenna ymisleikan, og at allir føroyingar skulu hava sítt natúrliga pláss í virkna gerandisdegnum.
Meginfelag teirra, ið bera brek hevur í mong ár, saman við politisku skipanini, stríðst fyri javnrættindi, og visjónin er framvegis, at øll skulu hava javnrættindi í einum inkluderandi samfelag. Sum meginfelag merkja vit, at hetta eisini er eitt samfelagsligt ynski, men hetta krevur sjálvandi, at vit eisini síggja verk.
Øllum tørva avbjóðingar
Sjálvsagt hevur tað týdning, ikki minst í 2016, at vit kunnu seta einstaklinginum krøv at vera við so ella so. Við røttu kørmunum verða menniskju ikki brek ella trupulleikar, men fram um alt menniskju við grundleggjandi tørvi á viðurkenning, kærleika og einum virðiligum plássi í samfelagnum.
Við framskygdum nýggjaársynskjum til løgmann, landsstýrisfólk, tingfólk og allar føroyingar við vón hini komandi tíð ímóti.


text:
Basera á undanfari kjak, hvat halda so ávísir føroyskir gudloysingar um núverandi støðuna í Irak?
Islamiskir jihadistar hertaka í løtuni býir og økir í Irak, har hópdráp verða framd og kvinnur og lítlar gentur í hópavís burturførdar og neyðtiknar samsvarandi islamskari lóg.
Hetta er mega ræðuligt!
Og fyri at gera ræðuligt uppaftur ræðuligari kunnu gentur eftir islamskum tekstum líka niður í 9 ára aldur verða roknaðar búnar til samlegu, í hesum høpið til neyðtøku, tað sum í okkara huga samsvarar við pedofili.
Hetta far meg at hugsa um kjakið sum leikaði á fyri nøkrum mánaðum síðani, har vit vístu á útsøgnir og hugburðin hjá ávísum føroyskum gudloysingum (sertakliga FB síðan Kristindómur Lýgur og teirra stuðlum og eftirfylgjarum) í samband við neyðtøku, pedofili og hópdráp; har í hesir lýstu etikin fyri hesum samsvarandi einari gudleysari filosofiskari heimsmynd soleiðis:
"Pedofili er skeivt, men tað er ikki so einfalt sum tú heldur tað vera. Tú heldur at man kann gera endaligar niðurstøður av slíkum slag, tí tú ert eitt simpult óbegáva menniskja, men í veruleikanum broytast slíkar meiningar upp í gjøgnum søguna so tú kanst ikki siga nakað generelt." (Kristindómur Lýgur)
"Tað finst ongin endalig niðurstøðu um hvat er rætt og skeivt. Soleiðis er tað bara." (Kristindómur Lýgur)
"Absoluttir sannleikar og absoluttir skeivleikar finnast bert í høvdinum á trúgvandi menniskjum. Í veruleikanum er onki absolut tá tað snýr seg um moral." (Kristindómur Lýgur)
"Tú fert aldrin at fata, at sjálvt um einkult persónar kunnu hava eina avgjørda meining um, hvat er moralskt og ikki, so er ein langur vegur frá eini persónligari meining til eina generella meining, sum skal verða galdandi til allar tíðir og til øll hugsandi viðurskiftir. Allir gudloysingar hava eina avgjørda meining til spurningar so sum holocaust, neyðtøku ella pedofili, men ongin gudloysingur er so arrogantur at halda, at hansara ella hennara egna meining skal verða ævigt galdandi fyri øll onnur." (Kristindómur Lýgur)
Um tað ikki finst nøkur endalig niðurstøðu um hvat í er rætt og skeivt, og um einki absolut finst viðvíkjandi moral og um tað hesum viðvíkjandi er ein langur vegur millum persónliga meining til generella meining galdandi til allar tíðir og viðurskiftir, og um hetta er upp til ymiskar meiningar...
Kunnu vit harvið (uttan persónliga og subjektivt) døma hesar ræðugerðir sum beint nú í løtuni verða framdar í Irak?
Um hvørt hetta ónt ella ikki eina kann baserast á mína ella okkara persónligu meining og eingin endalig niðurstøða kann takast um hópneyðtøka av líttlum gentum er skeivt, er tað so vert at offra hesum eina tanka?
Samsvarandi útsøgnunum hjá ávísum føroyskum gudloysingum omanfyri, fremur ISIS eina gerðir sum eftir huga ISIS og teirra mentan eru góðtiknar og tí eftir gudleysari heimsuppfatan ikki kunnu dømast generelt skeivar


text:
Útbjóðingarleisturin, ið verður umrøddur, byggir á danskt átak um virðisøking í byggitilgongdini. Átakið snýr seg um menning av allari byggitilgongdini, har millum annað ljós verður varpað á treytir, ið verða settar í sambandi við útbjóðing og samstarvið millum mongu partarnar í einari byggitilgongd. Meira kann lesast á www.vaerdibygg.dk
Temadagurin verður mánadagin 29. oktober 2012 kl. 09.00 – 16.00 á Hotel Føroyum.
Millum annað verður umrøtt:
- Útbjóðingarhættir
- Prískapping
- Onnur virðir, ið eiga at setast sum treytir í sambandi við útbjóðing
- Betri skipan av døming
Fyrilestrahaldari verður Charlotte Nørbak, varastjóri hjá COWI. Charlotte Nørbak er royndur fyrilestrahaldari umframt, at hon hevur drúgvar royndir sum byggiharraráðgevi í Føroyum og aðrastaðni.
Tekning fer fram við at gjalda luttøkugjaldið á konto nr. 9181 128.220.6. í Eik. Luttøkugjaldið er kr. 2.000,-. Freist at gjalda er mánadagin 22. oktober.
Tiltakið er ætlað øllum, ið varða av byggiverkætlanum í almennu umsitingini og privatu vinnuni, og øðrum við áhuga fyri bygging og útbjóðing.


text:
Heðin Kambsdal í Ribarhúsi
Heðin Kambsdal í Ribarhúsi frá 15. desember og árið út. Ljósið rann av kærleiksrunni, lívið spratt av kærleiksgrót…ja, ljóslistamaður er Heðin hin frægi.
Fjord Plakat í Ribarhúsi
Fjord Plakat hevur søluframsýning í Ribarhúsi í døgunum 24. nov. til 6. des. Á søluframsýningini hevur tú møguleika at síggja hvussu plakaturnar hjá Fjord Plakat taka seg út á einum veggi, har tú áðrenn bert kundi síggja hesar á netinum.
Alexandra og Frits í Ribarhúsi
Framsýningin er frá frá 3. - til 23. novembur og er opin, meðan Ribarhús er opið. Mánadag til fríggjadag frá kl 15:00 til kl 17: 30. Leygardag frá kl 11:00 til kl. 13:00.